Euroopan yhteisön ja sen jäsenvaltioiden sekä Etelä-Afrikan tasavallan välinen kauppaa, kehitystä ja yhteistyötä koskeva sopimus - Pöytäkirja N:o 1 "peräisin olevaien tuotteiden" (alkuperätuotteiden) käsitteen määritelmästä ja hallinnollisen yhteistyön menetelmistä - Pöytäkirja N:o 2 keskinäisesta hallinnollisesta avunannosta tulliasioissa - Päätösasiakirja - Julistukset



Virallinen lehti nro L 311 , 04/12/1999 s. 0003 - 0415



Euroopan yhteisön ja sen jäsenvaltioiden sekä Etelä-Afrikan tasavallan välinen kauppaa, kehitystä ja yhteistyötä koskeva SOPIMUS BELGIAN KUNINGASKUNTA, TANSKAN KUNINGASKUNTA, SAKSAN LIITTOTASAVALTA, HELLEENIEN TASAVALTA, ESPANJAN KUNINGASKUNTA, RANSKAN TASAVALTA, IRLANTI, ITALIAN TASAVALTA, LUXEMBURGIN SUURHERTTUAKUNTA, ALANKOMAIDEN KUNINGASKUNTA, ITÄVALLAN TASAVALTA, PORTUGALIN TASAVALTA, SUOMEN TASAVALTA, RUOTSIN KUNINGASKUNTA, ISO-BRITANNIAN JA POHJOIS-IRLANNIN YHDISTYNYT KUNINGASKUNTA, jotka ovat EUROOPAN YHTEISÖN perustamissopimuksen osapuolia, jäljempänä "jäsenvaltiot", ja EUROOPAN YHTEISÖ, jäljempänä "yhteisö", sekä ETELÄ-AFRIKAN TASAVALTA, jäljempänä "Etelä-Afrikka", jäljempänä "osapuolet", PITÄVÄT TÄRKEINÄ yhteisön, jäsenvaltioiden ja Etelä-Afrikan olemassa olevia ystävyys- ja yhteistyösiteitä ja osapuolten yhteisiä arvoja, KATSOVAT yhteisön, jäsenvaltioiden ja Etelä-Afrikan haluavan vahvistaa näitä siteitä ja luoda vastavuoroisuuteen, kumppanuuteen ja yhteiseen kehitykseen perustuvat läheiset ja kestävät suhteet, TUNNUSTAVAT Etelä-Afrikan kansan historialliset saavutukset rotuerottelujärjestelmän poistamisessa ja oikeusvaltion periaatteisiin, ihmisoikeuksien kunnioittamiseen ja demokratiaan perustuvan uuden poliittisen järjestelmän luomisessa, TUNNUSTAVAT yhteisön ja jäsenvaltioiden poliittisen ja taloudellisen tuen tälle Etelä-Afrikan poliittiselle muutoskehitykselle, PALAUTTAVAT MIELIIN osapuolten lujan sitoutumisen Yhdistyneiden Kansakuntien peruskirjan periaatteisiin sekä ihmisoikeuksien yleismaailmallisessa julistuksessa vahvistettuihin demokratian periaatteisiin ja perusluonteisiin ihmisoikeuksiin, OTTAVAT HUOMIOON 10 päivänä lokakuuta 1994 allekirjoitetun Etelä-Afrikan ja Euroopan yhteisön yhteistyösopimuksen, PALAUTTAVAT MIELIIN osapuolten toivomuksen luoda mahdollisimman läheinen suhde Etelä-Afrikan ja Lomén AKT-EY-yleissopimuksen osapuolena olevien maiden välille, jota osoittaa 24 päivänä huhtikuuta 1997 allekirjoitettu pöytäkirja Etelä-Afrikan liittymisestä tarkistettuun neljänteen Lomén AKT-EY-yleissopimukseen, sellaisena kuin se on muutettuna Mauritiuksessa 4 päivänä marraskuuta 1995 allekirjoitetulla sopimuksella, OTTAVAT HUOMIOON osapuolten Maailman kauppajärjestön (WTO) jäsenyydestä johtuvat oikeudet ja velvollisuudet, tarpeen edistää Uruguayn kierroksen tulosten täytäntöönpanoa sekä molempien sopimuspuolten tässä suhteessa jo toteuttamat toimet, PALAUTTAVAT MIELIIN, että osapuolet pitävät tärkeinä kansainvälistä kauppaa koskevia periaatteita ja sääntöjä sekä tarvetta soveltaa niitä avoimesti ja syrjimättömästi, VAHVISTAVAT yhteisön ja jäsenvaltioiden tukevan ja rohkaisevan Etelä-Afrikassa parhaillaan toteutettavaa kaupan vapauttamista ja talouden rakennemuutosta, TUNNUSTAVAT Etelä-Afrikan hallituksen pyrkimykset taata Etelä-Afrikan kansalle taloudellinen ja sosiaalinen kehitys, KOROSTAVAT sekä Euroopan unionin että Etelä-Afrikan pitävän Etelä-Afrikan jälleenrakennus- ja kehitysohjelman täytäntöönpanon onnistumista tärkeänä, VAHVISTAVAT osapuolten olevan sitoutuneita edistämään eteläisen Afrikan maiden alueellista yhteistyötä ja taloudellista yhdentymistä sekä rohkaisemaan kyseisten maiden välisen kaupan vapauttamista, OTTAVAT HUOMIOON osapuolten sitoutumisen varmistamaan, etteivät niiden keskinäiset järjestelyt ole esteenä sille rakennemuutoskehitykselle, joka on meneillään Etelä-Afrikan neljään ATK-valtioon yhdistävässä eteläisen Afrikan tulliliitossa (SACU), KOROSTAVAT osapuolten pitävän tärkeinä Kairossa vuonna 1994 pidetyn kansainvälisen väestö- ja kehityskonferenssin, Kööpenhaminassa maaliskuussa 1995 pidetyn maailman sosiaalisen kehityksen huippukokouksen sekä Pekingissä vuonna 1995 pidetyn neljännen naisten maailmankonferenssin päätösjulistuksissa vahvistettuja arvoja ja periaatteita, VAHVISTAVAT UUDELLEEN osapuolten olevan sitoutuneita taloudelliseen ja sosiaaliseen kehitykseen sekä työntekijöiden perusoikeuksien kunnioittamiseen erityisesti edistämällä Kansainvälisen työjärjestön (ILO) muun muassa liittymisvapautta, oikeutta työehtosopimusneuvotteluihin, syrjimättömyyttä sekä pakkotyön ja lapsityövoiman käytön lopettamista koskevien yleissopimusten täytäntöönpanoa, ja PALAUTTAVAT MIELIIN, miten tärkeää on aloittaa säännöllinen kahden- ja monenvälisissä yhteyksissä käytävä poliittinen vuoropuhelu yhteistä etua koskevista kysymyksistä, OVAT SOPINEET SEURAAVAA: I OSASTO YLEISET TAVOITTEET, PERIAATTEET JA POLIITTINEN VUOROPUHELU 1 artikla Tavoitteet Tämän sopimuksen tavoitteena on: a) luoda asianmukaiset kehykset osapuolten vuoropuhelulle ja edistää läheisten suhteiden kehittymistä kaikilla tämän sopimuksen soveltamisalaan kuuluvilla aloilla; b) tukea Etelä-Afrikan pyrkimyksiä lujittaa siirtymäkehityksensä taloudellista ja sosiaalista perustaa; c) edistää eteläisen Afrikan alueellista yhteistyötä ja taloudellista yhdentymistä, jolla tuetaan alueen sopusointuista ja kestävää taloudellista ja sosiaalista kehitystä; d) edistää tavaroiden, palvelujen ja pääoman keskinäisen kaupan laajentamista ja vastavuoroista vapauttamista; e) tukea Etelä-Afrikan sujuvaa ja asteittaista liittymistä maailmantalouteen; f) edistää yhteisön ja Etelä-Afrikan yhteistyötä niiden toimivaltaan kuuluvilla aloilla ja niiden molempien etujen mukaisesti. 2 artikla Olennainen osa Ihmisoikeuksien yleismaailmallisessa julistuksessa määriteltyjen demokratian periaatteiden ja perusluonteisten ihmisoikeuksien sekä oikeusvaltion periaatteiden kunnioittaminen on yhteisön ja Etelä-Afrikan sisä- ja ulkopolitiikkojen lähtökohta ja olennainen osa tätä sopimusta. Osapuolet vahvistavat uudelleen sitoutuneensa moitteettoman hallinnon periaatteisiin. 3 artikla Sopimuksen täyttämättä jättäminen 1. Jos jompikumpi osapuoli katsoo, että toinen osapuoli ei ole täyttänyt tästä sopimuksesta johtuvan velvoitteensa, se voi toteuttaa aiheellisia toimenpiteitä. 2. Ennen näiden toimenpiteiden toteuttamista se toimittaa toiselle osapuolelle 30 päivän kuluessa kaikki kyseisen tapauksen perusteellista tarkastelua varten tarvittavat tiedot molemminpuolisesti hyväksyttävissä olevan ratkaisun saavuttamiseksi. 3. Erityisen kiireellisissä tapauksissa aiheellisia toimenpiteitä voidaan toteuttaa kuulematta ennalta toista osapuolta. Toimenpiteistä on ilmoitettava välittömästi toiselle osapuolelle, ja niistä on neuvoteltava tämän pyynnöstä. Neuvottelut kutsutaan koolle 30 päivän kuluessa toimenpiteistä ilmoittamisesta. Jollei tyydyttävään ratkaisuun päästä, asianomainen osapuoli voi aloittaa erimielisyyksien ratkaisemiseksi määrätyn menettelyn. 4. Osapuolet sopivat sopimuksen oikein tulkitsemiseksi ja käytäntöön soveltamiseksi, että 3 kappaleessa olevalla ilmaisulla "erityisen kiireelliset tapaukset" tarkoitetaan tilannetta, jossa jompikumpi osapuoli on olennaisesti rikkonut sopimusta. Sopimuksen olennainen rikkominen käsittää: i) sopimuksen perusteettoman purkamisen, joka ei ole oikeutettua kansainvälisen oikeuden yleisten sääntöjen mukaan; tai ii) edellä 2 artiklassa tarkoitettujen sopimuksen olennaisen osan rikkomisen. 5. Osapuolet sopivat, että tämän artiklan 1 kohdassa tarkoitetut aiheelliset toimenpiteet tarkoittavat kansainvälisen oikeuden mukaisesti käyttöön otettuja toimenpiteitä, ja että ensisijaisesti on valittava sellaiset toimenpiteet, jotka aiheuttavat vähiten haittaa tämän sopimuksen toiminnalle. 4 artikla Poliittinen vuoropuhelu 1. Osapuolet aloittavat säännöllisen poliittisen vuoropuhelun. Sen avulla osapuolet voivat vahvistaa yhteistyötään ja edistää kestävien solidaarisuuden siteiden syntyä ja uusien yhteistyömuotojen löytymistä. 2. Poliittisen vuoropuhelun ja yhteistyön tavoitteena on erityisesti: a) edistää osapuolten keskinäistä ymmärtämystä ja näkemysten lähentymistä; b) tehdä mahdolliseksi kummallekin osapuolelle ottaa huomioon toisen osapuolen kanta ja edut; c) lisätä tukea demokratian ja oikeusvaltion periaatteiden sekä ihmisoikeuksien kunnioittamiselle; d) edistää sosiaalista oikeudenmukaisuutta ja auttaa luomaan tarvittavat olosuhteet köyhyyden ja kaikkien syrjinnän muotojen poistamiselle. 3. Poliittiseen vuoropuheluun kuuluvat kaikki osapuolten yhteistä etua koskevat kysymykset. 4. Poliittista vuoropuhelua käydään aina tarvittaessa ja erityisesti: a) ministeritasolla; b) Etelä-Afrikkaa sekä Euroopan unionin neuvoston puheenjohtajaa ja Euroopan yhteisöjen komissiota edustavien korkeiden virkamiesten tasolla; c) käyttämällä täysimääräisesti hyväksi diplomaattisia yhteyksiä ja erityisesti säännöllisiä tilanneselostuksia ja neuvotteluja kansainvälisten kokousten yhteydessä sekä kolmansissa maissa olevien diplomaattisten edustajien yhteyksiä; d) tarvittaessa ja osapuolten sopimuksen mukaisesti käyttämällä muita keinoja tai toimimalla muilla tasoilla, jolloin voidaan edistää tämän vuoropuhelun syventämistä ja tehostamista. 5. Edellä olevissa kohdissa tarkoitetun kahdenvälisen poliittisen vuoropuhelun lisäksi osapuolet käyttävät täysimääräisesti hyväkseen ja edistävät osaltaan aktiivisesti Euroopan unionin ja eteläisen Afrikan maiden alueellista poliittista vuoropuhelua erityisesti edistääkseen kestävää rauhaa ja vakautta kyseisellä alueella. Osapuolet osallistuvat myös laajempaan AKT-maiden ja Euroopan unionin väliseen poliittiseen vuoropuheluun AKT-maiden ja yhteisön asiaa koskevien sopimusten mukaisesti. II OSASTO KAUPPA A JAKSO YLEISTÄ 5 artikla Vapaakauppa-alue 1. Yhteisö ja Etelä-Afrikka sopivat perustavansa vapaakauppa-alueen tämän sopimuksen sekä WTO:n määräysten mukaisesti. 2. Vapaakauppa-alue perustetaan siirtymäkauden aikana, joka kestää Etelä-Afrikan osalta enintään kaksitoista vuotta ja yhteisön osalta enintään kymmenen vuotta tämän sopimuksen voimaantulosta. 3. Vapaakauppa-alue koskee tavaroiden vapaata liikkuvuutta kaikilla aloilla. Tätä sopimusta sovelletaan myös palvelujen kaupan vapauttamiseen ja pääoman vapaaseen liikkuvuuteen. 6 artikla Tavaroiden luokittelu Yhteisö soveltaa Etelä-Afrikasta tuotavien tavaroiden luokittelussa yhdistettyä tavaranimikkeistöä. Etelä-Afrikka soveltaa yhteisöstä tuotavien tavaroiden luokittelussa harmonoitua järjestelmää. 7 artikla Perustulli 1. Perustulli, johon tässä sopimuksessa määrätyt peräkkäiset alennukset tehdään, on kunkin tuotteen osalta tämän sopimuksen voimaantulopäivänä tosiasiallisesti sovellettava tulli. 2. Yhteisö ja Etelä-Afrikka ilmoittavat toisilleen perustulleistaan vallitsevan tilan säilyttämistä (standstill) ja rajoitusten asteittaista poistamista (rollback) koskevan osapuolten keskenään sopiman sitoumuksen mukaisesti, sekä kyseisiin periaatteisiin sovittujen, liitteessä I tarkoitettujen poikkeusten mukaisesti. 3. Tapauksissa, joissa tullien poistamista ei aloiteta tämän sopimuksen voimaantulon yhteydessä (erityisesti kyseen ollessa tuotteista, jotka on lueteltu liitteen II luettelossa 3, 4 ja 5, liitteen III luettelossa 2, 3, 4 ja 6, liitteen IV luettelossa 3, 4, 7 ja 8, liitteessä V, liitteen VI luettelossa 2, 3 ja 5 sekä liitteessä VII), tulli, johon sopimuksessa määrätyt peräkkäiset vähennykset tehdään, on joko tämän artiklan 1 kohdassa tarkoitettu perustulli tai tulli, jota sovelletaan yleisesti sinä päivänä, jolloin kyseisten tullien poistaminen aloitetaan, sen mukaan, kumpi tulleista on alhaisempi. 8 artikla Fiskaaliset tullit Tuontitullien poistamista koskevia määräyksiä sovelletaan myös fiskaalisiin tulleihin lukuun ottamatta syrjimättömiä valmisteveroja, jotka kannetaan sekä tuontitavaroista että paikallisesti tuotetuista tavaroista ja jotka ovat 21 artiklan määräysten mukaiset. 9 artikla Vaikutukseltaan tulleja vastaavat maksut Yhteisö ja Etelä-Afrikka poistavat kaikki tuonnissa soveltamansa vaikutukseltaan tuontitulleja vastaavat maksut tämän sopimuksen tullessa voimaan. B JAKSO TEOLLISUUSTUOTTEET 10 artikla Määritelmä Tämän jakson määräyksiä sovelletaan yhteisöstä ja Etelä-Afrikasta peräisin oleviin tuotteisiin lukuun ottamatta tässä sopimuksessa olevan maataloustuotteiden määritelmän mukaisia tuotteita. 11 artikla Tullien poistaminen yhteisössä 1. Etelä-Afrikasta peräisin olevien teollisuustuotteiden yhteisöön tuonnissa sovellettavat muita kuin liitteessä II lueteltuja tuotteita koskevat tullit poistetaan tämän sopimuksen tullessa voimaan. 2. Etelä-Afrikasta peräisin olevien tuotteiden yhteisöön tuonnissa sovellettavat liitteen II luettelossa 1 lueteltuja tuotteita koskevat tullit poistetaan asteittain seuraavan aikataulun mukaisesti: tämän sopimuksen voimaantulopäivänä kukin tulli alennetaan 75 prosenttiin perustullista; yhden vuoden kuluttua tämän sopimuksen voimaantulosta kukin tulli alennetaan 50 prosenttiin perustullista; kahden vuoden kuluttua tämän sopimuksen voimaantulosta kukin tulli alennetaan 25 prosenttiin perustullista; kolmen vuoden kuluttua tämän sopimuksen voimaantulosta jäljellä olevat tullit poistetaan. 3. Etelä-Afrikasta peräisin olevien tuotteiden yhteisöön tuonnissa sovellettavat liitteen II luettelossa 2 lueteltuja tuotteita koskevat tullit poistetaan asteittain seuraavan aikataulun mukaisesti: tämän sopimuksen voimaantulopäivänä kukin tulli alennetaan 86 prosenttiin perustullista; yhden vuoden kuluttua tämän sopimuksen voimaantulosta kukin tulli alennetaan 72 prosenttiin perustullista; kahden vuoden kuluttua tämän sopimuksen voimaantulosta kukin tulli alennetaan 57 prosenttiin perustullista; kolmen vuoden kuluttua tämän sopimuksen voimaantulosta kukin tulli alennetaan 43 prosenttiin perustullista; neljän vuoden kuluttua tämän sopimuksen voimaantulosta kukin tulli alennetaan 28 prosenttiin perustullista; viiden vuoden kuluttua tämän sopimuksen voimaantulosta kukin tulli alennetaan 14 prosenttiin perustullista; kuuden vuoden kuluttua tämän sopimuksen voimaantulosta jäljellä olevat tullit poistetaan. 4. Etelä-Afrikasta peräisin olevien tuotteiden yhteisöön tuonnissa sovellettavat liitteen II luettelossa 3 lueteltuja tuotteita koskevat tullit poistetaan asteittain seuraavan aikataulun mukaisesti: kolmen vuoden kuluttua tämän sopimuksen voimaantulosta kukin tulli alennetaan 75 prosenttiin perustullista; neljän vuoden kuluttua tämän sopimuksen voimaantulosta kukin tulli alennetaan 50 prosenttiin perustullista; viiden vuoden kuluttua tämän sopimuksen voimaantulosta kukin tulli alennetaan 25 prosenttiin perustullista; kuuden vuoden kuluttua tämän sopimuksen voimaantulosta jäljellä olevat tullit poistetaan. Eräiden kyseisessä luettelossa mainittujen tuotteiden osalta tullien poistaminen alkaa neljän vuoden kuluttua tämän sopimuksen voimaantulosta. Kyseisten tuotteiden tullit poistetaan tekemällä kolme yhtä suurta vuotuista alennusta, joista viimeinen tehdään kuuden vuoden kuluttua tämän sopimuksen voimaantulosta. Eräiden kyseisessä luettelossa mainittujen terästuotteiden osalta tulleja alennetaan suosituimmuusperusteisesti niin, että tullit poistetaan kokonaan vuonna 2004. 5. Etelä-Afrikasta peräisin olevien tuotteiden yhteisöön tuonnissa sovellettavat liitteen II luettelossa 4 lueteltuja tuotteita koskevat tullit poistetaan kymmenen vuoden kuluessa tämän sopimuksen voimaantulosta. Kyseisessä luettelossa mainittuihin moottoriajoneuvojen osiin sovellettavaa tullia alennetaan 50 prosenttia tämän sopimuksen tullessa voimaan. Kyseisessä luettelossa mainittuihin tuotteisiin sovellettavat yhteisön tarkat perustullit ja tullien poistamisen aikataulu vahvistetaan vuoden 2000 jälkipuoliskolla sen jälkeen, kun molemmat osapuolet ovat tarkastelleet mahdollisuuksia vapauttaa edelleen liitteen III luettelossa 5 ja 6 mainittujen moottoriajoneuvotuotteiden tuontia yhteisöstä Etelä-Afrikkaan ottaen huomioon muun muassa Etelä-Afrikan moottoriajoneuvoteollisuuden kehitysohjelman uudelleentarkastelun tulokset. 6. Etelä-Afrikasta peräisin olevien tuotteiden yhteisöön tuonnissa sovellettavia liitteen II luettelossa 5 lueteltuja tuotteita koskevia tulleja ja niiden poistamismahdollisuutta tarkastellaan uudelleen tämän sopimuksen viidentenä soveltamisvuotena. 12 artikla Tullien poistaminen Etelä-Afrikassa 1. Yhteisöstä peräisin olevien teollisuustuotteiden Etelä-Afrikkaan tuonnissa sovellettavat muita kuin liitteessä III lueteltuja tuotteita koskevat tullit poistetaan tämän sopimuksen tullessa voimaan. 2. Yhteisöstä peräisin olevien tuotteiden Etelä-Afrikkaan tuonnissa sovellettavat liitteen III luettelossa 1 lueteltuja tuotteita koskevat tullit poistetaan asteittain seuraavan aikataulun mukaisesti: tämän sopimuksen voimaantulopäivänä kukin tulli alennetaan 75 prosenttiin perustullista; yhden vuoden kuluttua tämän sopimuksen voimaantulosta kukin tulli alennetaan 50 prosenttiin perustullista; kahden vuoden kuluttua tämän sopimuksen voimaantulosta kukin tulli alennetaan 25 prosenttiin perustullista; kolmen vuoden kuluttua tämän sopimuksen voimaantulosta jäljellä olevat tullit poistetaan. 3. Yhteisöstä peräisin olevien tuotteiden Etelä-Afrikkaan tuonnissa sovellettavat liitteen III luettelossa 2 lueteltuja tuotteita koskevat tullit poistetaan asteittain seuraavan aikataulun mukaisesti: kolmen vuoden kuluttua tämän sopimuksen voimaantulosta kukin tulli alennetaan 67 prosenttiin perustullista; neljän vuoden kuluttua tämän sopimuksen voimaantulosta kukin tulli alennetaan 33 prosenttiin perustullista; viiden vuoden kuluttua tämän sopimuksen voimaantulosta jäljellä olevat tullit poistetaan. 4. Yhteisöstä peräisin olevien tuotteiden Etelä-Afrikkaan tuonnissa sovellettavat liitteen III luettelossa 3 lueteltuja tuotteita koskevat tullit poistetaan asteittain seuraavan aikataulun mukaisesti: kolmen vuoden kuluttua tämän sopimuksen voimaantulosta kukin tulli alennetaan 90 prosenttiin perustullista; neljän vuoden kuluttua tämän sopimuksen voimaantulosta kukin tulli alennetaan 80 prosenttiin perustullista; viiden vuoden kuluttua tämän sopimuksen voimaantulosta kukin tulli alennetaan 70 prosenttiin perustullista; kuuden vuoden kuluttua tämän sopimuksen voimaantulosta kukin tulli alennetaan 60 prosenttiin perustullista; seitsemän vuoden kuluttua tämän sopimuksen voimaantulosta kukin tulli alennetaan 50 prosenttiin perustullista; kahdeksan vuoden kuluttua tämän sopimuksen voimaantulosta kukin tulli alennetaan 40 prosenttiin perustullista; yhdeksän vuoden kuluttua tämän sopimuksen voimaantulosta kukin tulli alennetaan 30 prosenttiin perustullista; kymmenen vuoden kuluttua tämän sopimuksen voimaantulosta kukin tulli alennetaan 20 prosenttiin perustullista; yhdentoista vuoden kuluttua tämän sopimuksen voimaantulosta kukin tulli alennetaan 10 prosenttiin perustullista; kahdentoista vuoden kuluttua tämän sopimuksen voimaantulosta jäljellä olevat tullit poistetaan. 5. Yhteisöstä peräisin olevien tuotteiden Etelä-Afrikkaan tuonnissa sovellettavat liitteen III luettelossa 4 lueteltuja tuotteita koskevat tullit poistetaan asteittain seuraavan aikataulun mukaisesti: viiden vuoden kuluttua tämän sopimuksen voimaantulosta kukin tulli alennetaan 88 prosenttiin perustullista; kuuden vuoden kuluttua tämän sopimuksen voimaantulosta kukin tulli alennetaan 75 prosenttiin perustullista; seitsemän vuoden kuluttua tämän sopimuksen voimaantulosta kukin tulli alennetaan 63 prosenttiin perustullista; kahdeksan vuoden kuluttua tämän sopimuksen voimaantulosta kukin tulli alennetaan 50 prosenttiin perustullista; yhdeksän vuoden kuluttua tämän sopimuksen voimaantulosta kukin tulli alennetaan 38 prosenttiin perustullista; kymmenen vuoden kuluttua tämän sopimuksen voimaantulosta kukin tulli alennetaan 25 prosenttiin perustullista; yhdentoista vuoden kuluttua tämän sopimuksen voimaantulosta kukin tulli alennetaan 13 prosenttiin perustullista; kahdentoista vuoden kuluttua tämän sopimuksen voimaantulosta jäljellä olevat tullit poistetaan. 6. Yhteisöstä peräisin olevien tuotteiden Etelä-Afrikkaan tuonnissa sovellettavat liitteen III luettelossa 5 lueteltuja tuotteita koskevat tullit poistetaan asteittain mainitussa liitteessä olevan aikataulun mukaisesti. 7. Yhteisöstä peräisin olevien tuotteiden Etelä-Afrikkaan tuonnissa sovellettavia liitteen III luettelossa 6 lueteltuja tuotteita koskevia tulleja tarkastellaan määräajoin uudelleen tämän sopimuksen soveltamisen aikana kaupan edelleen vapauttamiseksi. Etelä-Afrikka ilmoittaa yhteisölle Etelä-Afrikan moottoriajoneuvoteollisuuden kehitysohjelman uudelleentarkastelun tuloksista. Se esittää ehdotuksia yhteisöstä peräisin olevien liitteen III luettelossa 5 ja 6 lueteltujen moottoriajoneuvotuotteiden Etelä-Afrikkaan tuonnin vapauttamisesta edelleen. Osapuolet tarkastelevat ehdotuksia yhdessä vuoden 2000 jälkimmäisten kuuden kuukauden aikana. C JAKSO MAATALOUSTUOTTEET 13 artikla Määritelmä Tämän jakson määräyksiä sovelletaan WTO:n maataloustuotteiden määritelmän mukaisiin yhteisöstä ja Etelä-Afrikasta peräisin oleviin tuotteisiin sekä kaloihin ja kalastustuotteisiin (3 ryhmä, 1604 , 1605 sekä tuotteet 0511 91 10 , 0511 91 90 , 1902 20 10 ja 2301 20 00 ). 14 artikla Tullien poistaminen yhteisössä 1. Etelä-Afrikasta peräisin olevien maataloustuotteiden yhteisöön tuonnissa sovellettavat muita kuin liitteessä IV lueteltuja tuotteita koskevat tullit poistetaan tämän sopimuksen tullessa voimaan. 2. Etelä-Afrikasta peräisin olevien tuotteiden yhteisöön tuonnissa sovellettavat liitteen IV luettelossa 1 lueteltuja tuotteita koskevat tullit poistetaan asteittain seuraavan aikataulun mukaisesti: tämän sopimuksen voimaantulopäivänä kukin tulli alennetaan 75 prosenttiin perustullista; yhden vuoden kuluttua tämän sopimuksen voimaantulosta kukin tulli alennetaan 50 prosenttiin perustullista; kahden vuoden kuluttua tämän sopimuksen voimaantulosta kukin tulli alennetaan 25 prosenttiin perustullista; kolmen vuoden kuluttua tämän sopimuksen voimaantulosta jäljellä olevat tullit poistetaan. 3. Etelä-Afrikasta peräisin olevien tuotteiden yhteisöön tuonnissa sovellettavat liitteen IV luettelossa 2 lueteltuja tuotteita koskevat tullit poistetaan asteittain seuraavan aikataulun mukaisesti: tämän sopimuksen voimaantulopäivänä kukin tulli alennetaan 91 prosenttiin perustullista; yhden vuoden kuluttua tämän sopimuksen voimaantulosta kukin tulli alennetaan 82 prosenttiin perustullista; kahden vuoden kuluttua tämän sopimuksen voimaantulosta kukin tulli alennetaan 73 prosenttiin perustullista; kolmen vuoden kuluttua tämän sopimuksen voimaantulosta kukin tulli alennetaan 64 prosenttiin perustullista; neljän vuoden kuluttua tämän sopimuksen voimaantulosta kukin tulli alennetaan 55 prosenttiin perustullista; viiden vuoden kuluttua tämän sopimuksen voimaantulosta kukin tulli alennetaan 45 prosenttiin perustullista; kuuden vuoden kuluttua tämän sopimuksen voimaantulosta kukin tulli alennetaan 36 prosenttiin perustullista; seitsemän vuoden kuluttua tämän sopimuksen voimaantulosta kukin tulli alennetaan 27 prosenttiin perustullista; kahdeksan vuoden kuluttua tämän sopimuksen voimaantulosta kukin tulli alennetaan 18 prosenttiin perustullista; yhdeksän vuoden kuluttua tämän sopimuksen voimaantulosta kukin tulli alennetaan 9 prosenttiin perustullista; kymmenen vuoden kuluttua tämän sopimuksen voimaantulosta jäljellä olevat tullit poistetaan. 4. Etelä-Afrikasta peräisin olevien tuotteiden yhteisöön tuonnissa sovellettavat liitteen IV luettelossa 3 lueteltuja tuotteita koskevat tullit poistetaan asteittain seuraavan aikataulun mukaisesti: kolmen vuoden kuluttua tämän sopimuksen voimaantulosta kukin tulli alennetaan 87 prosenttiin perustullista; neljän vuoden kuluttua tämän sopimuksen voimaantulosta kukin tulli alennetaan 75 prosenttiin perustullista; viiden vuoden kuluttua tämän sopimuksen voimaantulosta kukin tulli alennetaan 62 prosenttiin perustullista; kuuden vuoden kuluttua tämän sopimuksen voimaantulosta kukin tulli alennetaan 50 prosenttiin perustullista; seitsemän vuoden kuluttua tämän sopimuksen voimaantulosta kukin tulli alennetaan 37 prosenttiin perustullista; kahdeksan vuoden kuluttua tämän sopimuksen voimaantulosta kukin tulli alennetaan 25 prosenttiin perustullista; yhdeksän vuoden kuluttua tämän sopimuksen voimaantulosta kukin tulli alennetaan 12 prosenttiin perustullista; kymmenen vuoden kuluttua tämän sopimuksen voimaantulosta jäljellä olevat tullit poistetaan. Tiettyihin tässä liitteessä tarkoitettuihin tavaroihin sovelletaan tullitonta kiintiötä liitteessä mainituin edellytyksin tämän sopimuksen voimaantulosta siihen saakka, kun kyseisiin tuotteisiin sovellettavien tullien asteittainen poistaminen on saatettu päätökseen. 5. Etelä-Afrikasta peräisin olevien tuotteiden yhteisöön tuonnissa sovellettavat liitteen IV luettelossa 4 lueteltuja tuotteita koskevat tullit poistetaan asteittain seuraavan aikataulun mukaisesti: viiden vuoden kuluttua tämän sopimuksen voimaantulosta kukin tulli ja maksu alennetaan 83 prosenttiin perustullista; kuuden vuoden kuluttua tämän sopimuksen voimaantulosta kukin tulli ja maksu alennetaan 67 prosenttiin perustullista; seitsemän vuoden kuluttua tämän sopimuksen voimaantulosta kukin tulli ja maksu alennetaan 50 prosenttiin perustullista; kahdeksan vuoden kuluttua tämän sopimuksen voimaantulosta kukin tulli ja maksu alennetaan 33 prosenttiin perustullista; yhdeksän vuoden kuluttua tämän sopimuksen voimaantulosta kukin tulli ja maksu alennetaan 17 prosenttiin perustullista; kymmenen vuoden kuluttua tämän sopimuksen voimaantulosta jäljellä olevat tullit poistetaan. Tiettyihin tässä liitteessä tarkoitettuihin tavaroihin sovelletaan tullitonta kiintiötä liitteessä mainituin edellytyksin tämän sopimuksen voimaantulosta kyseisiin tuotteisiin sovellettavien tullien asteittaisen poistamisen päätökseen saattamiseen saakka. 6. Etelä-Afrikasta peräisin olevien jalostettujen maataloustuotteiden yhteisöön tuonnissa sovellettavat tullit luetellaan liitteen IV luettelossa 5, ja niitä sovelletaan kyseisessä liitteessä mainituin edellytyksin. Yhteistyöneuvosto voi päättää: a) liitteen IV luettelossa 5 olevan jalostettujen maataloustuotteiden luettelon laajentamisesta, ja b) jalostettuihin maataloustuotteisiin sovellettavien tullien alentamisesta. Tulleja voidaan tällä tavoin alentaa, kun yhteisön ja Etelä-Afrikan välisessä kaupassa alennetaan perustuotteisiin sovellettavia tulleja, tai jalostettuihin maataloustuotteisiin liittyvistä vastavuoroisista myönnytyksistä johtuvien alennusten seurauksena. 7. Etelä-Afrikasta peräisin olevien tiettyjen maataloustuotteiden yhteisöön tuonnissa sovellettavat alennetut tullit luetellaan liitteen IV luettelossa 6, ja niitä sovelletaan tämän sopimuksen voimaantulosta kyseisessä liitteessä mainituin edellytyksin. 8. Etelä-Afrikasta peräisin olevien tuotteiden yhteisöön tuonnissa sovellettavia liitteen IV luettelossa 7 lueteltuja tuotteita koskevia tulleja tarkastellaan määräajoin uudelleen tämän sopimuksen soveltamisen aikana yhteisen maatalouspolitiikan tulevan kehityksen perusteella. 9. Liitteen IV luettelossa 8 lueteltuihin tuotteisiin ei sovelleta tullimyönnytyksiä, koska kyseisten tuotteiden nimet on suojattu yhteisössä. 10. Etelä-Afrikasta peräisin olevien liitteessä V lueteltujen tuotteiden yhteisöön tuonnissa sovellettavia tullimyönnytyksiä sovelletaan kyseisessä liitteessä mainituin edellytyksin. 15 artikla Tullien poistaminen Etelä-Afrikassa 1. Yhteisöstä peräisin olevien maataloustuotteiden Etelä-Afrikkaan tuonnissa sovellettavat muita kuin liitteessä VI lueteltuja tuotteita koskevat tullit poistetaan tämän sopimuksen tullessa voimaan. 2. Yhteisöstä peräisin olevien tuotteiden Etelä-Afrikkaan tuonnissa sovellettavat liitteen VI luettelossa 1 lueteltuja tuotteita koskevat tullit poistetaan asteittain seuraavan aikataulun mukaisesti: tämän sopimuksen voimaantulopäivänä kukin tulli alennetaan 75 prosenttiin perustullista; yhden vuoden kuluttua tämän sopimuksen voimaantulosta kukin tulli alennetaan 50 prosenttiin perustullista; kahden vuoden kuluttua tämän sopimuksen voimaantulosta kukin tulli alennetaan 25 prosenttiin perustullista; kolmen vuoden kuluttua tämän sopimuksen voimaantulosta jäljellä olevat tullit poistetaan. 3. Yhteisöstä peräisin olevien tuotteiden Etelä-Afrikkaan tuonnissa sovellettavat liitteen VI luettelossa 2 lueteltuja tuotteita koskevat tullit poistetaan asteittain seuraavan aikataulun mukaisesti: kolmen vuoden kuluttua tämän sopimuksen voimaantulosta kukin tulli alennetaan 67 prosenttiin perustullista; neljän vuoden kuluttua tämän sopimuksen voimaantulosta kukin tulli alennetaan 33 prosenttiin perustullista; viiden vuoden kuluttua tämän sopimuksen voimaantulosta jäljellä olevat tullit poistetaan. 4. Yhteisöstä peräisin olevien tuotteiden Etelä-Afrikkaan tuonnissa sovellettavat liitteen VI luettelossa 3 lueteltuja tuotteita koskevat tullit poistetaan asteittain seuraavan aikataulun mukaisesti: viiden vuoden kuluttua tämän sopimuksen voimaantulosta kukin tulli alennetaan 88 prosenttiin perustullista; kuuden vuoden kuluttua tämän sopimuksen voimaantulosta kukin tulli alennetaan 75 prosenttiin perustullista; seitsemän vuoden kuluttua tämän sopimuksen voimaantulosta kukin tulli alennetaan 63 prosenttiin perustullista; kahdeksan vuoden kuluttua tämän sopimuksen voimaantulosta kukin tulli alennetaan 50 prosenttiin perustullista; yhdeksän vuoden kuluttua tämän sopimuksen voimaantulosta kukin tulli alennetaan 38 prosenttiin perustullista; kymmenen vuoden kuluttua tämän sopimuksen voimaantulosta kukin tulli alennetaan 25 prosenttiin perustullista; yhdentoista vuoden kuluttua tämän sopimuksen voimaantulosta kukin tulli alennetaan 13 prosenttiin perustullista; kahdentoista vuoden kuluttua tämän sopimuksen voimaantulosta jäljellä olevat tullit poistetaan. Tiettyihin tässä liitteessä tarkoitettuihin tavaroihin sovelletaan tullitonta kiintiötä liitteessä mainituin edellytyksin tämän sopimuksen voimaantulosta kyseisiin tuotteisiin sovellettavien tullien asteittaisen poistamisen päätökseen saattamiseen saakka. 5. Yhteisöstä peräisin olevien tuotteiden Etelä-Afrikkaan tuonnissa sovellettavia liitteen VI luettelossa 4 lueteltuja tuotteita koskevia tulleja tarkastellaan määräajoin uudelleen tämän sopimuksen soveltamisen aikana. 6. Yhteisöstä peräisin olevien kalastustuotteiden Etelä-Afrikkaan tuonnissa sovellettavat liitteessä VII lueteltuja tuotteita koskevat tullit poistetaan asteittain samanaikaisesti, kun yhteisö poistaa vastaavia tariffinimikkeitä koskevat tullit. 16 artikla Maatalouden suojatoimenpiteet Sen estämättä, mitä muualla tässä sopimuksessa ja erityisesti 24 artiklassa määrätään, jos toisen osapuolen alueelta peräisin olevien tuotteiden tuonti aiheuttaa tai uhkaa aiheuttaa vakavan häiriön toisen osapuolen markkinoille, ottaen huomioon maatalousmarkkinoiden erityinen herkkyys, yhteistyöneuvosto käsittelee asiaa välittömästi löytääkseen asianmukaisen ratkaisun. Kunnes yhteistyöneuvosto tekee päätöksensä, ja jos poikkeustapauksissa edellytetään välittömiä toimia, asianomainen osapuoli voi toteuttaa häiriön rajoittamiseksi tai korjaamiseksi tarvittavat väliaikaiset toimenpiteet. Väliaikaisia toimia toteuttaessaan asianomainen osapuoli ottaa huomioon molempien osapuolten edut. 17 artikla Tullien nopeutettu poistaminen Etelä-Afrikassa 1. Yhteisö tarkastelee Etelä-Afrikan pyynnöstä ehdotuksia maataloustuotteiden Etelä-Afrikkaan tuonnissa sovellettavien tullien nopeutetusta poistamisesta sekä siihen liittyvästä kaikkien sellaisten vientitukien poistamisesta, joita on sovellettu yhteisöstä peräisin olevien kyseisten tuotteiden vientiin Etelä-Afrikkaan. 2. Jos yhteisö vastaa tällaiseen pyyntöön myöntävästi, tullien nopeutetun poistamisen ja vientitukien poistamisen uusia aikatauluja sovelletaan samanaikaisesti osapuolten sopimasta päivästä alkaen. 3. Jos yhteisö vastaa tällaiseen pyyntöön kieltävästi, jatketaan tämän sopimuksen tullien poistamista koskevien määräysten soveltamista. 18 artikla Tarkistuslauseke Yhteisö ja Etelä-Afrikka tarkastelevat viiden vuoden kuluessa tämän sopimuksen voimaantulosta keskinäisen kauppansa vapauttamisen lisätoimenpiteitä. Tätä varten tarkastellaan uudelleen erityisesti, mutta ei yksinomaan, liitteen II luettelossa 5, liitteen III luettelossa 5 ja 6, liitteen IV luettelossa 5, 6 ja 7, liitteen V luettelossa 1, 2, 3 ja 4, liitteen VI luettelossa 4 ja 5 sekä liitteessä VII lueteltuihin tuotteisiin sovellettavia tulleja. III OSASTO KAUPAN LIITÄNNÄISTOIMET A JAKSO YHTEISET MÄÄRÄYKSET 19 artikla Rajoilla toteutettavat toimenpiteet 1. Poistetaan tuonnin ja viennin määrälliset rajoitukset ja vaikutuksiltaan vastaavat toimenpiteet Etelä-Afrikan ja yhteisön välisestä kaupasta tämän sopimuksen tullessa voimaan. 2. Mitään uusia tuonnin ja viennin määrällisiä rajoituksia tai vaikutuksiltaan vastaavia toimenpiteitä ei saa ottaa käyttöön yhteisön ja Etelä-Afrikan välisessä kaupassa. 3. Mitään uusia tuonti- tai vientitulleja taikka vaikutuksiltaan vastaavia maksuja ei saa ottaa käyttöön eikä jo sovellettavia tulleja tai maksuja nostaa yhteisön ja Etelä-Afrikan välisessä kaupassa tämän sopimuksen voimaantulopäivästä. 20 artikla Maatalouspolitiikat 1. Osapuolet voivat neuvotella säännöllisesti yhteistyöneuvostossa kummankin maatalouspolitiikkoja koskevasta strategiasta ja käytännön soveltamissäännöistä. 2. Jos jompikumpi osapuoli katsoo, että tässä sopimuksessa määrättyjä järjestelyjä on tarpeen muuttaa osapuolten omien maatalouspolitiikkojen harjoittamiseksi, se ilmoittaa asiasta yhteistyöneuvostolle, joka päättää pyydetystä muutoksesta. 3. Jos yhteisö tai Etelä-Afrikka soveltaessaan 2 kohtaa muuttaa tässä sopimuksessa tehtyjä maataloustuotteita koskevia järjestelyjä, sen on tehtävä yhteistyöneuvostossa sovittavia mukautuksia, jotta toisen osapuolen alueelta peräisin olevaa tuontia koskevat myönnytykset pidetään tässä sopimuksessa sovitulla tasolla. 21 artikla Verotustoimenpiteet 1. Osapuolet pidättyvät kaikista sisäistä verotusta koskevista toimenpiteistä ja käytännöistä, joilla luodaan suoraan tai epäsuorasti syrjintää toisen osapuolen tuotteiden ja toisen osapuolen alueelta peräisin olevien tuotteiden välille. 2. Toisen osapuolen alueelle vietyihin tuotteisiin ei voida soveltaa välillisen sisäisen veron palautusta tuotteille suoraan tai epäsuorasti määrätyn välillisen veron määrän ylittävältä osalta. 22 artikla Tulliliitot ja vapaakauppa-alueet 1. Tämä sopimus ei estä jommankumman osapuolen ja kolmansien maiden välisten tulliliittojen, vapaakauppa-alueiden tai muiden järjestelyjen ylläpitämistä ja perustamista, paitsi siltä osin kuin näillä muutetaan tässä sopimuksessa määrättyjä oikeuksia ja velvollisuuksia. 2. Yhteistyöneuvostossa käydään yhteisön ja Etelä-Afrikan välisiä neuvotteluja sellaisista sopimuksista, joilla perustetaan tai mukautetaan tulliliittoja ja vapaakauppa-alueita, sekä tarpeen vaatiessa muista tärkeistä kysymyksistä, jotka koskevat niiden kauppapolitiikkaa kolmansien maiden kanssa. Erityisesti jos jokin kolmas maa liittyy Euroopan unioniin, näihin neuvotteluihin ryhdytään sen varmistamiseksi, että yhteisön ja Etelä-Afrikan keskinäiset edut voidaan ottaa huomioon. 23 artikla Polkumyynti- ja tasoitustullit 1. Tämä sopimus ei estä millään tavalla sitä, että jompikumpi osapuoli ottaa käyttöön polkumyynti- tai tasoitustulleja GATT 1994 -sopimuksen VI artiklan, GATT 1994 -sopimuksen VI artiklan soveltamista koskevan sopimuksen sekä tukia ja tasoitustulleja koskevan sopimuksen mukaan, jotka kaikki ovat WTO:n perustavan Marrakechin sopimuksen liitteenä. 2. Ennen lopullisten polkumyynti- ja tasoitustullien käyttöönottoa Etelä-Afrikasta tuotujen tuotteiden tuonnissa osapuolet voivat harkita mahdollisuutta käyttää rakentavia keinoja, sellaisina kuin niistä määrätään GATT 1994 -sopimuksen VI artiklan soveltamista koskevassa sopimuksessa sekä tukia ja tasoitustulleja koskevassa sopimuksessa. 24 artikla Suojalauseke 1. Jos tietyn tuotteen tuonti lisääntyy niin paljon ja sillä tavoin, että se aiheuttaa tai uhkaa aiheuttaa vakavaa haittaa kotimarkkinatuottajille, joiden tuotteet ovat samankaltaisia tai suoraan kilpailuasemassa jommankumman osapuolen alueella, yhteisö tai Etelä-Afrikka, riippuen siitä kumpaa asia koskee, voi toteuttaa asianmukaisia toimenpiteitä WTO:n suojalausekkeita koskevan sopimuksen tai maataloutta koskevan sopimuksen, jotka ovat WTO:n perustavan Marrakechin sopimuksen liitteenä, edellytysten sekä 26 artiklassa määrättyjen menettelyjen mukaisesti. 2. Jos tietyn tuotteen tuonti lisääntyy niin paljon ja sillä tavoin, että se aiheuttaa tai uhkaa aiheuttaa Euroopan unionin syrjäisimmillä alueilla taloudellisen tilanteen huomattavan heikentymisen, Euroopan unioni voi, tutkittuaan vaihtoehtoisia ratkaisuja, poikkeuksellisesti toteuttaa kyseiseen yhteen tai useampaan alueeseen rajoittuvia valvonta- ja suojatoimenpiteitä 26 artiklassa määrättyjen menettelyjen mukaisesti. 3. Jos tietyn tuotteen tuonti lisääntyy niin paljon ja sillä tavoin, että se aiheuttaa tai uhkaa aiheuttaa eteläisen Afrikan tulliliiton yhden tai useamman muun jäsenen taloudellisen tilanteen huomattavan heikentymisen, Etelä-Afrikka voi, kyseisen maan tai kyseisten maiden pyynnöstä ja tutkittuaan vaihtoehtoisia ratkaisuja, poikkeuksellisesti toteuttaa valvonta- ja suojatoimenpiteitä 26 artiklassa määrättyjen menettelyjen mukaisesti. 25 artikla Siirtymäkauden suojatoimenpiteet 1. Sen estämättä, mitä 24 artiklassa määrätään, Etelä-Afrikka voi toteuttaa määräaikaisia poikkeuksellisia toimenpiteitä, jotka poikkeavat 12 ja 15 artiklan määräyksistä, korottamalla tai ottamalla uudestaan käyttöön tulleja. 2. Nämä toimenpiteet voivat koskea ainoastaan uusia, kehittyviä teollisuudenaloja tai aloja, joille on aiheutunut suuria vaikeuksia yhteisöstä peräisin olevan lisääntyneen tuonnin takia sen seurauksena, että 12 ja 15 artiklassa tarkoitettuja tulleja on alennettu, erityisesti kun kyseiset vaikeudet aiheuttavat suuria sosiaalisia ongelmia. 3. Tuontitullit, joita Etelä-Afrikassa sovelletaan yhteisöstä peräisin oleviin tuotteisiin ja jotka otetaan käyttöön näillä toimenpiteillä, eivät saa ylittää perustullia tai sovellettavaa suosituimmuuskohtelutullia tai 20 prosentin arvotullia, sen mukaan mikä niistä on alhaisin, ja niissä on säilytettävä yhteisöstä peräisin olevien tuotteiden etuuskohtelu. Tuotteiden, joihin näitä toimenpiteitä sovelletaan, tuonnin kokonaisarvo ei saa olla yli 10 prosenttia yhteisöstä peräisin olevien teollisuustuotteiden kokonaistuonnista viimeisimmän sellaisen vuoden aikana, jolta on käytettävissä tilastotietoja. 4. Näitä toimenpiteitä sovelletaan enintään neljän vuoden ajan. Niiden soveltaminen lopetetaan viimeistään, kun pisin siirtymäaika 12 vuotta päättyy. Näitä määräaikoja voidaan poikkeuksellisesti pidentää yhteistyöneuvoston päätöksellä. 5. Tällaisia toimenpiteitä ei voida ottaa käyttöön tietyn tuotteen osalta, jos on kulunut yli kolme vuotta siitä, kun kyseistä tuotetta koskevat kaikki tullit ja määrälliset rajoitukset tai maksut taikka vaikutukseltaan vastaavat toimenpiteet on poistettu. 6. Etelä-Afrikka ilmoittaa yhteistyöneuvostolle niistä poikkeuksellisista toimenpiteistä, joita se aikoo toteuttaa, ja yhteisön pyynnöstä kyseisistä toimenpiteistä neuvotellaan ennen niiden käyttöönottoa tyydyttävän ratkaisun saavuttamiseksi. Ilmoitukseen on sisällyttävä alustava aikataulu käyttöön otettavista tulleista ja niiden myöhemmästä poistamisesta. 7. Jos 6 kohdassa mainituista ehdotetuista toimenpiteistä ei ole päästy sopimukseen 30 päivän kuluessa niitä koskevasta ilmoituksesta, Etelä-Afrikka voi toteuttaa aiheellisia toimenpiteitä ongelman ratkaisemiseksi ja se toimittaa yhteistyöneuvostolle lopullisen aikataulun tämän artiklan nojalla käyttöön otettujen tullien poistamiseksi. Aikataulussa on ilmoitettava näiden tullien asteittaisesta alentamisesta vuosittaisin tasamäärin siten, että alentaminen alkaa viimeistään vuoden kuluttua tullien käyttöönotosta. Yhteistyöneuvosto voi päättää eri aikataulusta. 26 artikla Suojatoimenpiteitä koskevat menettelyt 1. Jos yhteisö tai Etelä-Afrikka ottaa käyttöön 24 artiklassa tarkoitettuja vaikeuksia koskevan valvontamenettelyn, jonka tarkoituksena on antaa nopeasti tietoja kaupankäynnin kehityksestä, se ilmoittaa tästä toiselle osapuolelle ja aloittaa pyynnöstä neuvottelut sen kanssa. 2. Edellä 24 artiklassa tarkoitetuissa tapauksissa joko ennen siinä määrättyjen toimenpiteiden toteuttamista tai tapauksissa, joihin sovelletaan tämän artiklan 5 kohdan b alakohtaa, yhteisö tai Etelä-Afrikka toimittaa yhteistyöneuvostolle mahdollisimman pian kaikki merkitykselliset tiedot kummankin osapuolen kannalta hyväksyttävän ratkaisun löytämiseksi. 3. Ensisijaisesti on valittava sellaisia toimenpiteitä, jotka aiheuttavat vähiten haittaa tämän sopimuksen toiminnalle, ja ne on tarpeen mukaan rajattava estämään tai korjaamaan vakavat vahingot ja helpottamaan mukauttamista. 4. Suojatoimenpiteistä on ilmoitettava välittömästi yhteistyöneuvostolle, jossa niistä neuvotellaan säännöllisesti, erityisesti niiden poistamiseksi heti, kun olosuhteet sen sallivat. 5. Sen täytäntöönpanemiseksi, mitä edellä 1-4 kohdassa määrätään, sovelletaan seuraavia määräyksiä: a) Vaikeudet, jotka johtuvat 24 artiklassa tarkoitetusta tilanteesta, on saatettava tutkittavaksi yhteistyöneuvostoon, joka voi tehdä tarpeelliset päätökset kyseisten vaikeuksien lopettamiseksi. Jos yhteistyöneuvosto tai viejänä oleva osapuoli ei ole tehnyt päätöstä vaikeuksien lopettamiseksi tai mitään muuta tyydyttävää ratkaisua ei ole saavutettu 30 päivän kuluessa siitä, kun asia saatettiin tutkittavaksi, tuojana oleva osapuoli voi toteuttaa asianmukaisia toimenpiteitä ongelman korjaamiseksi. Kyseisiä toimenpiteitä voidaan toteuttaa enintään kolmen vuoden ajan ja niiden on asteittain johdettava toimenpiteiden poistamiseen viimeistään asetettuun määräaikaan mennessä. b) Kun välitöntä toimintaa edellyttävien poikkeuksellisten olosuhteiden vuoksi ennakkotieto tai ennakkotarkastelu ei ole mahdollinen, yhteisö tai Etelä-Afrikka voi 24 artiklassa tarkoitetuissa tilanteissa soveltaa viipymättä ennakoivia toimenpiteitä, jotka ovat välttämättömiä tilanteen hoitamiseksi, ja ilmoittaa siitä viipymättä toiselle osapuolelle. 27 artikla Poikkeukset Tämä sopimus ei estä sellaisten tuontia, vientiä, kauttakuljetusta tai käytettyjen tavaroiden kauppaa koskevien kieltojen tai rajoitusten soveltamista, jotka ovat perusteltuja julkisen moraalin, yleisen järjestyksen tai turvallisuuden vuoksi, ihmisten, eläinten tai kasvien terveyden ja elämän suojelemiseksi, taiteellisten, historiallisten tai arkeologisten kansallisaarteiden suojelemiseksi taikka henkisen, teollisen ja kaupallisen omaisuuden suojelemiseksi, eikä kultaa ja hopeaa koskevien määräysten soveltamista. Nämä kiellot tai rajoitukset eivät kuitenkaan saa olla keino keinotekoisen tai mielivaltaisen syrjinnän harjoittamiseksi silloin, kun samat olosuhteet ovat voimassa, tai osapuolten välisen kaupan peitellyksi rajoittamiseksi. 28 artikla Alkuperäsäännöt Tässä sopimuksessa määrättyjen tullietuuksien soveltamista koskevat alkuperäsäännöt ovat pöytäkirjassa N:o 1. B JAKSO SIJOITTAUTUMISOIKEUS JA PALVELUIDEN TARJOAMINEN 29 artikla GATS-sopimuksen velvoitteiden vahvistaminen 1. Osapuolet tunnustavat palvelujen kasvavan merkityksen talouksiensa kehittymiselle ja korostavat palvelukauppaa koskevan yleissopimuksen (GATS), erityisesti sen suosituimmuuskohtelua koskevan periaatteen, sekä soveltuvien yleissopimuksen pöytäkirjojen ja niihin liitettyjen sitoumusten tarkan noudattamisen merkitystä. 2. GATS-sopimuksen mukaisesti tätä kohtelua ei sovelleta: a) jommankumman osapuolen jonkin GATS-sopimuksen V artiklassa määritellyn sopimuksen mukaisesti myöntämiin etuihin tai tällaisen sopimuksen perusteella toteutettuihin toimenpiteisiin; b) jommankumman osapuolen GATS-sopimukseen liittämän suosituimmuuskohtelua koskevan lausekkeen poikkeusluettelon mukaisesti myönnettyihin muihin etuihin. 3. Osapuolet vahvistavat perusteleviestintää koskevat sitoumuksensa, jotka ovat GATS-sopimuksen neljännen pöytäkirjan liitteenä, ja rahoituspalveluja koskevat sitoumuksensa, jotka ovat viidennen pöytäkirjan liitteenä. 30 artikla Palvelujen tarjonnan edelleen vapauttaminen 1. Osapuolet pyrkivät laajentamaan tämän sopimuksen soveltamisalaa vapauttamalla edelleen osapuolten välistä palvelujen kauppaa. Tällaisen laajentamisen yhteydessä vapauttamisprosessissa on määrättävä kaiken syrjinnän poistamisesta osapuolten välisessä sopimuksen alaan kuuluvien palvelujen kaupassa ja sen olisi katettava kaikki tarjonnan muodot, mukaan lukien palvelujen tarjonta: a) osapuolen alueelta toisen osapuolen alueelle; b) osapuolen alueelta toisen osapuolen alueella olevalle palvelujen käyttäjälle; c) osapuolen palvelujen tarjoajalta tämän toisen osapuolen alueella olevan liikepaikan kautta; d) osapuolen palvelujen tarjoajalta toisen osapuolen alueella olevien luonnollisten henkilöiden kautta. 2. Yhteistyöneuvosto tekee tarvittavat suositukset 1 kohdassa asetetun tavoitteen täytäntöönpanemiseksi. 3. Laatiessaan näitä suosituksia yhteistyöneuvosto ottaa huomioon kummankin osapuolen sellaiset kokemukset niiden GATS-sopimuksen mukaisten velvoitteiden täytäntöönpanosta, erityisesti sen V artiklasta yleisesti ja V artiklan 3 kohdan a alakohdasta erityisesti, jotka koskevat kehitysmaiden osallistumista kaupan vapauttamista koskeviin sopimuksiin. 4. Yhteistyöneuvosto tarkastelee 1 kohdassa asetetun tavoitteen saavuttamista ensimmäisen kerran viimeistään viiden vuoden kuluttua tämän sopimuksen voimaantulosta. 31 artikla Merikuljetukset 1. Osapuolet pyrkivät soveltamaan tehokkaasti rajoittamattoman pääsyn periaatetta kansainvälisille merikuljetusmarkkinoille ja meriliikenteeseen, joiden perustana on kaupallisin ehdoin tapahtuva rehellinen kilpailu. 2. Osapuolet sopivat laajentavansa toistensa kansalaisiin sekä jommankumman osapuolen alueella rekisteröityihin aluksiin suosituimmuuskohtelun, joka koskee tavaroiden, matkustajien tai molempien merikuljetusta, satamiin pääsyä, niiden infrastruktuurin ja liitännäisten meriliikennepalvelujen käyttöä ja niistä johtuvia maksuja, tullin tiloja ja laituripaikkoja lastausta ja purkamista varten, ja joka perustuu kaupallisin ehdoin tapahtuvaan rehelliseen kilpailuun. 3. Osapuolet sopivat harkitsevansa merikuljetuksia, mukaan lukien intermodaaliset toiminnat, 30 artiklan yhteydessä, sanotun kuitenkaan rajoittamatta kansallisuuteen perustuvien rajoitusten tai jommankumman osapuolen tekemien sopimusten soveltamista, jotka ovat tuolloin voimassa ja jotka ovat osapuolten GATS-sopimukseen perustuvien oikeuksien ja velvoitteiden mukaisia. C JAKSO JUOKSEVAT MAKSUT JA PÄÄOMIEN LIIKKUVUUS 32 artikla Juoksevat maksut 1. Jollei 34 artiklan määräyksistä muuta johdu, osapuolet sitoutuvat sallimaan, että kaikki yhteisössä ja Etelä-Afrikassa kotipaikkaansa pitävien juokseviin suorituksiin perustuvat maksut voidaan suorittaa vapaasti vaihdettavassa valuutassa. 2. Etelä-Afrikka voi toteuttaa tarpeelliset toimenpiteet sen varmistamiseksi, että siellä kotipaikkaansa pitävät eivät käytä 1 kohdan määräyksiä, joilla vapautetaan juoksevat maksut, luvattomaan pääomien maastavientiin. 33 artikla Pääoman liikkuvuus 1. Yhteisö ja Etelä-Afrikka takaavat tämän sopimuksen voimaantulosta alkaen maksutaseen pääomatasetta koskevien suoritusten osalta pääoman vapaan liikkuvuuden sellaisten yhtiöiden suorissa investoinneissa Etelä-Afrikkaan, jotka on perustettu voimassa olevan lainsäädännön mukaisesti, sekä näiden investointien ja niistä saatujen voittojen rahaksi muuttamisen ja kotiuttamisen. 2. Osapuolet neuvottelevat keskenään helpottaakseen pääomien liikkuvuutta yhteisön ja Etelä-Afrikan välillä ja mahdollisesti vapauttaakseen sen täydellisesti. 34 artikla Maksutaseeseen liittyvät vaikeudet Jos yhdelle tai useammalle yhteisön jäsenvaltiolle tai Etelä-Afrikalle aiheutuu taikka niille uhkaa aiheutua vakavia maksutaseeseen liittyviä vaikeuksia, yhteisö tai Etelä-Afrikka, tapauksen mukaan, voi toteuttaa tullitariffeja ja kauppaa koskevassa yleissopimuksessa vahvistettujen edellytysten ja Kansainvälisen valuuttarahaston sääntöjen VIII ja XIV artiklan mukaisesti juoksevia maksuja rajoittavia, määräaikaisia toimenpiteitä, jotka eivät saa olla laajempia kuin on välttämätöntä maksutasetilanteen korjaamiseksi. Yhteisö tai Etelä-Afrikka, tapauksen mukaan, ilmoittaa asiasta heti toiselle osapuolelle ja toimittaa sille mahdollisimman nopeasti näiden toimenpiteiden poistamista koskevan aikataulun. D JAKSO KILPAILUPOLITIIKKA 35 artikla Määritelmä Seuraavat toimenpiteet ovat tämän sopimuksen moitteettoman toiminnan kannalta soveltumattomia siltä osin kuin ne voivat vaikuttaa yhteisön ja Etelä-Afrikan väliseen kauppaan: a) sellaiset yritysten väliset sopimukset ja yritysten yhdenmukaistetut menettelytavat horisontaalisissa suhteissa sekä yritysten yhteenliittymien päätökset ja yritysten väliset sopimukset vertikaalisissa suhteissa, joiden tarkoituksena on estää tai vähentää kilpailua yhteisön tai Etelä-Afrikan alueella, jolleivät yritykset pysty osoittamaan, että kilpailua edistävät vaikutukset ovat suuremmat kuin kilpailua estävät vaikutukset; b) yhden tai useamman yrityksen määräävän markkina-aseman väärinkäyttö kaikilla yhteisön tai Etelä-Afrikan alueilla tai merkittävällä osalla niistä. 36 artikla Täytäntöönpano Jos tämän sopimuksen tultua voimaan jompikumpi osapuoli ei ole vielä hyväksynyt tarpeellisia lakeja ja asetuksia 35 artiklan täytäntöönpanemiseksi lainkäyttövaltaansa kuuluvalla alueella, se hyväksyy ne kolmen vuoden kuluessa. 37 artikla Aiheelliset toimenpiteet Jos yhteisö tai Etelä-Afrikka katsoo, että tietty käytäntö sen kotimarkkinoilla on 35 artiklan vastainen, ja a) sitä ei ole käsitelty riittävästi 36 artiklassa tarkoitetuissa soveltamista koskevissa säännöissä; tai b) jos tällaisia sääntöjä ei ole ja jos kyseinen käytäntö aiheuttaa tai uhkaa aiheuttaa vakavaa haittaa toisen osapuolen eduille tai vahinkoa sen kotimarkkinateollisuudelle, mukaan lukien palvelutuotanto, kyseinen osapuoli voi toteuttaa omien lakiensa mukaiset aiheelliset toimenpiteet neuvoteltuaan asiasta yhteistyöneuvostossa tai 30 työpäivän kuluttua siitä, kun asia saatettiin yhteistyöneuvostossa käsiteltäväksi. Toteutettavien aiheellisten toimenpiteiden on kunnioitettava asianomaisen kilpailuviranomaisen toimivaltuuksia. 38 artikla Kansainvälinen kohteliaisuus 1. Osapuolet sopivat, että aina kun komissiolla tai Etelä-Afrikan kilpailuviranomaisella on syytä epäillä, että 35 artiklassa määriteltyjä kilpailunvastaisia käytäntöjä esiintyy toisen kilpailuviranomaisen alueella ja ne vaikuttavat merkittävästi osapuolten tärkeisiin etuihin, osapuoli voi pyytää toisen osapuolen kilpailuviranomaista toteuttamaan aiheellisia korjaavia toimenpiteitä kyseisen viranomaisen kilpailua koskevien toimivaltuuksien nojalla. 2. Tällainen pyyntö ei estä toimintaa, joka voidaan katsoa tarpeelliseksi pyynnön esittävän viranomaisen kilpailulakien mukaisesti, eikä se rajoita mitenkään pyynnön vastaanottaneen viranomaisen päätöksentekovaltaa tai riippumattomuutta. 3. Pyynnön vastaanottaneen kilpailuviranomaisen on tutkittava huolellisesti pyynnön esittäneen viranomaisen esittämät näkökannat ja asiakirjat ja erityisesti paneuduttava tarkoin kyseessä olevien kilpailunvastaisten toimintojen luonteeseen, niissä mukana oleviin yrityksiin ja väitettyihin haitallisiin vaikutuksiin, jotka niistä aiheutuvat loukatun osapuolen tärkeille eduille, edellä sanotun rajoittamatta tämän kilpailuviranomaisen toimintaa, oikeuksia, velvoitteita tai riippumattomuutta. 4. Kun komissio tai Etelä-Afrikan kilpailuviranomainen päättää suorittaa tutkimuksia tai aikoo toteuttaa toimia, joilla voi olla merkittäviä vaikutuksia toisen osapuolen eduille, osapuolet neuvottelevat jommankumman pyynnöstä ja pyrkivät löytämään molemminpuolisesti hyväksyttävän ratkaisun ottaen huomioon niiden kummankin tärkeät edut, kiinnittäen asianmukaista huomiota kummankin lakeihin, itsemääräämisoikeuteen, kilpailuviranomaisten riippumattomuuteen ja kansainväliseen kohteliaisuuteen. 39 artikla Tekninen apu Yhteisö toimittaa Etelä-Afrikalle teknistä apua maan kilpailulakien ja -politiikan uudelleenjärjestämiseksi; apuun voi sisältyä muun muassa seuraavaa a) asiantuntijoiden vaihto; b) seminaarien järjestäminen; c) koulutustoiminta. 40 artikla Tiedonvaihto Osapuolet vaihtavat tietoja keskenään salassapitovelvollisuuden ja liikesalaisuuden sallimissa rajoissa. E JAKSO JULKINEN TUKI 41 artikla Julkinen tuki 1. Siltä osin kuin se voi vaikuttaa yhteisön ja Etelä-Afrikan väliseen kauppaan, tietyille yrityksille tai tiettyjen tavaroiden tuottamiseen myönnetty julkinen tuki, joka vääristää tai uhkaa vääristää kilpailua ja joka ei ole kummankaan osapuolen yleistä politiikkaa koskevan erityistavoitteen mukainen, on soveltumaton tämän sopimuksen asianmukaisen toiminnan kannalta. 2. Osapuolet ovat yhtä mieltä siitä, että on kummankin edun mukaista, että julkista tukea myönnetään oikeudenmukaisella, kohtuullisella ja avoimella tavalla. 42 artikla Korjaavat toimenpiteet 1. Jos yhteisö tai Etelä-Afrikka katsoo, että tietty käytäntö ei ole 41 artiklan mukainen ja että kyseinen käytäntö aiheuttaa tai uhkaa aiheuttaa vakavaa haittaa toisen osapuolen eduille tai sen kotimarkkinatuotannonalalle, osapuolet sopivat, että ne ryhtyvät neuvotteluihin, jos ongelmaa ei voida ratkaista voimassa olevien sääntöjen ja menettelyjen mukaisesti, tarkoituksenaan löytää molemminpuolisesti tyydyttävä ratkaisu. Kyseiset neuvottelut eivät vaikuta osapuolten oikeuksiin ja velvoitteisiin, jotka johtuvat niiden laeista ja kansainvälisistä sitoumuksista. 2. Kumpi tahansa osapuoli voi kutsua yhteistyöneuvoston koolle tarkastelemaan tällaisten neuvottelujen yhteydessä osapuolten yleisen politiikan tavoitteita ja sitä, oikeuttavatko ne 41 artiklassa tarkoitetun julkisen tuen myöntämisen. 43 artikla Avoimuus Osapuolet varmistavat avoimuuden julkisen tuen alalla. Toisen osapuolen pyynnöstä osapuoli toimittaa erityisesti tietoja tukijärjestelmistä, yksittäisistä tukitapauksista tai myönnetyn tuen kokonaismäärästä ja jakautumisesta. Osapuolten välisessä tietojen vaihdossa otetaan huomioon jommankumman laeissa olevat määräykset liikesalaisuudesta ja salassapitovelvollisuudesta. 44 artikla Tarkastelu 1. Edellä 41 artiklan soveltamista koskevien sääntöjen ja menettelyjen puuttuessa valtion tukiin sovelletaan tullitariffeja ja kauppaa koskevan vuoden 1994 yleissopimuksen (GATT 1994 -sopimus) VI ja XVI artiklan määräyksiä sekä tukia ja tasoitustulleja koskevaa WTO-sopimusta. 2. Yhteistyöneuvosto tarkastelee määräajoin tässä suhteessa tapahtunutta edistymistä. Se jatkaa erityisesti yhteistyön ja yhteisymmärryksen kehittämistä osapuolten 41 artiklan toimivuuden osalta toteuttamien toimien suhteen. F JAKSO MUUT KAUPPAA KOSKEVAT MÄÄRÄYKSET 45 artikla Julkiset hankinnat 1. Osapuolet sopivat toimivansa yhteistyössä sen varmistamiseksi, että mahdollisuutta osallistua osapuolten julkisia hankintoja koskeviin sopimuksiin hallinnoidaan oikeudenmukaisella, kohtuullisella ja avoimella järjestelmällä. 2. Yhteistyöneuvosto tarkastelee määräajoin tässä suhteessa tapahtunutta edistymistä. 46 artikla Henkinen omaisuus 1. Osapuolet varmistavat teollis- ja tekijänoikeuksien riittävän ja tehokkaan suojan korkeimpien kansainvälisten normien mukaisesti. Osapuolet soveltavat WTO-sopimusta teollis- ja tekijänoikeuksien kauppaan liittyvistä näkökohdista (TRIPS), joka tuli voimaan 1 päivänä tammikuuta 1996, ja sitoutuvat tarpeen vaatiessa parantamaan kyseisen sopimuksen mukaista suojaa. 2. Jos teollis- ja tekijänoikeuksien alalla ilmenee kaupankäyntiin vaikuttavia vaikeuksia, neuvottelut aloitetaan pikaisesti jommankumman osapuolen pyynnöstä molemminpuolisesti tyydyttävän ratkaisun löytämiseksi. 3. Yhteisö ja sen jäsenvaltiot vahvistavat seuraavista sopimuksista johtuvien velvoitteiden merkityksen: a) tavaramerkkien kansainvälistä rekisteröintiä koskevaan Madridin sopimukseen liittyvä pöytäkirja (Madrid 1989); b) kansainvälinen yleissopimus esittävien taiteilijoiden, äänitteiden valmistajien sekä radioyritysten suojaamisesta (Rooma 1961); c) patenttiyhteistyösopimus (Washington 1979, muutettu 1984). 4. Rajoittamatta WTO:n TRIPS-sopimuksesta johtuvien velvoitteiden soveltamista, Etelä-Afrikka voisi harkita myönteisesti edellä 3 kohdassa mainittuihin monenvälisiin yleissopimuksiin liittymistä. 5. Osapuolet vahvistavat seuraavien asiakirjojen merkityksen: a) tavaroiden ja palvelujen kansainvälistä luokitusta tavaramerkkien rekisteröintiä varten koskeva Nizzan sopimus (Geneve 1977, muutettu 1979); b) Bernin yleissopimus kirjallisten ja taiteellisten teosten suojaamisesta (Pariisin asiakirja, 1971); c) uusien kasvilajikkeiden suojaamista koskeva kansainvälinen yleissopimus (UPOV, Geneven asiakirja 1978); d) Budapestin sopimus mikro-organismien tallettamisen kansainvälisestä tunnustamisesta patentinhakumenettelyä varten (1977, muutettu 1980); e) teollisuusomistusoikeuden suojelemista koskeva Pariisin sopimus (Tukholman asiakirja 1967, muutettu 1979), WIPO; f) WIPO:n tekijänoikeussopimus (WCT), 1996. 6. Tämän artiklan soveltamisen helpottamiseksi yhteisö voi toimittaa pyynnöstä ja yhteisesti hyväksytyin ehdoin ja edellytyksin teknistä apua Etelä-Afrikalle muun muassa teollis- ja tekijänoikeuksien suojelua ja täytäntöönpanoa koskevien lakien ja asetusten laatimiseksi, kyseisten oikeuksien väärinkäytön ehkäisemiseksi sekä suojeluun ja täytäntöönpanoon osallisten kansallisten virastojen ja elinten perustamiseksi ja vahvistamiseksi, mukaan lukien henkilöstön koulutus. 7. Osapuolet sopivat, että tätä sopimusta sovellettaessa teollis- ja tekijänoikeuksiin sisältyvät erityisesti tekijänoikeus, mukaan lukien tekijänoikeus tietokoneohjelmiin ja lähioikeudet, hyödyllisyysmallit, patentit, mukaan lukien biotekniset keksinnöt, teollisuuden käyttämät mallit, maantieteelliset alkuperämerkinnät, mukaan lukien alkuperänimitykset, tavaramerkit ja palvelumerkit, integroitujen piirien topografiat sekä tietokantojen oikeudellinen suoja ja suoja vilpillistä kilpailua vastaan sellaisena kuin se on määriteltynä teollisoikeuden suojelemisesta tehdyn Pariisin yleissopimuksen 10 a artiklassa, sekä julkistamattoman taitotiedon suoja. 47 artikla Standardointi ja vaatimustenmukaisuuden arviointi Osapuolet toimivat yhteistyössä standardoinnin, metrologian, sertifioinnin ja laadunvarmistuksen alalla vähentääkseen osapuolten välisiä eroavuuksia näillä aloilla, poistaakseen teknisiä esteitä ja helpottaakseen kahdenvälistä kauppaa. Tällaiseen yhteistyöhön sisältyvät: a) WTO:n teknisiä kaupan esteitä koskevan sopimuksen mukaisesti toimenpiteet, joilla edistetään kansainvälisten teknisten säädösten, standardien ja vaatimustenmukaisuuden arviointimenettelyjen, mukaan lukien alakohtaiset toimenpiteet, laajempaa käyttöä; b) sopimusten laadinta vaatimustenmukaisuuden arvioinnin vastavuoroisesta tunnustamisesta aloilla, jotka ovat kummallekin taloudellisesti tärkeitä; c) yhteistyö laatujohtamisen ja laadunvarmistuksen alalla tietyillä Etelä-Afrikan kannalta tärkeillä aloilla; d) teknisen avun helpottaminen eteläisen Afrikan toimintakykyä koskevia aloitteita varten akkreditoinnin, metrologian ja standardoinnin alalla; e) käytännön yhteyksien luominen Etelä-Afrikan ja Euroopan stardardoimis-, akkreditoimis- ja sertifikaatioelinten välille. 48 artikla Tulliviranomaiset 1. Osapuolet edistävät ja helpottavat tulliviranomaistensa välistä yhteistyötä sen varmistamiseksi, että kauppaa koskevia määräyksiä noudatetaan ja taataan hyvien kauppatapojen mukainen kaupankäynti. Yhteistyöhön sisältyvät muun muassa tietojen vaihto ja koulutusjärjestelmät. 2. Osapuolten hallintoviranomaiset antavat toisilleen keskinäistä apua tämän sopimuksen pöytäkirjan N:o 2 määräysten mukaisesti, tämän vaikuttamatta tässä sopimuksessa ja erityisesti sen 90 artiklassa määrättyihin muihin yhteistyömuotoihin. 49 artikla Tilastot Osapuolet sopivat toimivansa yhteistyössä tällä alalla. Yhteistyö kohdistuu pääasiassa tilastollisten menetelmien ja käytäntöjen yhdenmukaistamiseen, jotta voidaan käsitellä yhteisesti hyväksytyltä pohjalta tietoja, jotka koskevat tavaroiden ja palvelujen kauppaa ja yleisemmin kaikkia sopimuksen kattamia aloja, joilla voidaan soveltaa tilastollista käsittelyä. IV OSASTO TALOUDELLINEN YHTEISTYÖ 50 artikla Johdanto Osapuolet sopivat kehittävänsä ja edistävänsä taloudellista ja teollista yhteistyötä keskinäiseksi edukseen ja koko eteläisen Afrikan alueen eduksi monipuolistamalla ja vahvistamalla talousyhteyksiään, edistämällä kestävää kehitystä talouksissaan, tukemalla alueellisen taloudellisen yhteistyön muotoja, edistämällä pienten ja keskisuurten yritysten välistä yhteistyötä, suojelemalla ja parantamalla ympäristöä, edistämällä perinteisesti huonossa asemassa olevien väestöryhmien, mukaan lukien naisten, taloudellista vahvistumista sekä suojelemalla ja edistämällä työntekijöiden ja ammattiyhdistysten oikeuksia. 51 artikla Teollisuus Tämän alan yhteistyön tavoitteena on helpottaa Etelä-Afrikan teollisuuden rakennemuutosta ja uudenaikaistamista, samalla kun edistetään sen kilpailukykyä ja kasvua ja luodaan myönteiset olosuhteet Etelä-Afrikan ja yhteisön teollisuuden keskinäiselle yhteistyölle. Yhteistyön tavoitteena on muun muassa: a) rohkaista osapuolten taloudellisten toimijoiden välistä yhteistyötä (yritykset, ammatinharjoittajat, alakohtaiset ja muut liike-elämän järjestöt, ammattiyhdistykset, jne.); b) tukea Etelä-Afrikan julkisen ja yksityisen sektorin pyrkimyksiä teollisuuden rakennemuutoksen tekemiseksi ja uudenaikaistamiseksi olosuhteissa, joilla varmistetaan ympäristönsuojelun, kestävän kehityksen ja talouden vahvistaminen; c) edistää sellaisen toimintaympäristön luomista, joka suosii yksityisiä aloitteita, tavoitteena edistää ja monipuolistaa koti- ja vientimarkkinoiden tuotosta; d) edistää Etelä-Afrikan inhimillisten voimavarojen ja teollisen potentiaalin tehokkaampaa käyttöä muun muassa helpottamalla luottojen ja investointirahoituksen saamista sekä tukemalla teollista innovaatiota, teknologian siirtoa, koulutusta, tutkimusta ja teknologista kehittämistä. 52 artikla Investointien edistäminen ja turvaaminen Osapuolten yhteistyöllä pyritään luomaan ilmapiiri, joka edistää ja suosii molempien etujen mukaisia kotimaisia ja ulkomaisia investointeja, erityisesti investointien suojan edellytysten parantamisella, investointien edistämisellä, pääoman siirroilla ja investointimahdollisuuksia koskevalla tietojen vaihdolla. Yhteistyön tavoitteena on muun muassa helpottaa ja rohkaista: a) tarvittaessa investointien edistämistä ja suojaa koskevien jäsenvaltioiden ja Etelä-Afrikan välisten sopimusten tekemistä; b) tarvittaessa kaksinkertaisen verotuksen estämistä koskevien jäsenvaltioiden ja Etelä-Afrikan välisten sopimusten tekemistä; c) investointimahdollisuuksia koskevaa tietojen vaihtoa; d) investointeja koskevien yhdenmukaistettujen ja yksinkertaistettujen menettelyjen ja hallintokäytäntöjen laatimista; e) Etelä-Afrikkaan ja eteläisen Afrikan alueelle tulevien investointien edistämisen ja rohkaisemisen tukemista asianmukaisin välinein. 53 artikla Kaupan kehittäminen 1. Osapuolet sitoutuvat kehittämään, monipuolistamaan ja lisäämään keskinäistä kauppaansa ja tehostamaan Etelä-Afrikan tuotannon kilpailukykyä kotimaisilla, alueellisilla ja kansainvälisillä markkinoilla. 2. Kaupan kehittämistä koskeva yhteistyö kohdistuu erityisesti seuraaviin tekijöihin: a) asianmukaisten kaupan kehittämisstrategioiden laatiminen ja kilpailukykyä tukevan kaupankäyntiympäristön luominen; b) toimintakyvyn sekä inhimillisten voimavarojen ja ammattitaidon kehittäminen kaupan alalla ja sitä tukevissa palveluissa julkisella ja yksityisellä sektorilla, mukaan lukien työvoima; c) markkinoiden vaatimuksia koskevien tietojen vaihto; d) taitotiedon ja tekniikan siirto investointien ja yhteisyritysten avulla; e) ulkomaankauppaa harjoittavan yksityisen sektorin, erityisesti pienten ja keskisuurten yritysten, kehittäminen; f) kaupan ja sen tukipalvelujen kehittämisestä huolehtivien järjestöjen perustaminen, mukauttaminen ja vahvistaminen; g) alueellinen yhteistyö kaupan sekä kauppaan liittyvien infrastruktuurien ja palvelujen kehittämiseksi eteläisessä Afrikassa. 54 artikla Mikroyritykset sekä pienet ja keskisuuret yritykset Osapuolet pyrkivät kehittämään ja vahvistamaan mikroyrityksiä sekä pieniä ja keskisuuria (pk-) yrityksiä Etelä-Afrikassa sekä edistämään yhteisön, Etelä-Afrikan ja eteläisen Afrikan alueen pk-yritysten välistä yhteistyötä sukupuolten tasa-arvon huomioon ottavalla tavalla. Osapuolet muun muassa: a) toimivat yhteistyössä tarpeen vaatiessa luodakseen lainsäädännölliset, hallinnolliset, institutionaaliset, tekniset, verotukselliset ja rahoitukselliset kehykset pk-yritysten ja mikroyritysten perustamiseksi ja laajentamiseksi; b) toimittavat apua mikroyrityksille ja pk-yrityksille riippumatta niiden oikeudellisesta asemasta esimerkiksi rahoituksen, taitojen kehittämisen, teknologian ja markkinoinnin alalla; c) toimittavat apua yrityksille, järjestöille, poliittisille päättäjille ja virastoille, jotka tarjoavat b alakohdassa tarkoitettuja palveluja, asianmukaisella teknisellä tuella, tietojen vaihdolla ja toimintakyvyn kehittämisellä; d) perustavat ja helpottavat Etelä-Afrikan, eteläisen Afrikan ja yhteisön yksityisen sektorin taloudellisten toimijoiden välisiä yhteyksiä (strategioiden laadintaa ja täytäntöönpanoa, liike-elämän suuntauksia ja mahdollisuuksia, verkottumista, yhteisyrityksiä ja taitojen siirtoa koskevien) tietojen kulun parantamiseksi. 55 artikla Tietoyhteiskunta - Televiestintä ja tietotekniikka 1. Osapuolet sopivat toimivansa yhteistyössä tieto- ja viestintätekniikan aloilla, joita ne pitävät nykyaikaisen yhteiskunnan avainaloina ja jotka ovat erittäin tärkeitä taloudelliselle ja sosiaaliselle kehitykselle sekä tietoyhteiskunnan kehittämiselle. Viestinnällä tarkoitetaan tässä yhteydessä postia, radio- ja televisiotoimintaa, televiestintää ja tietotekniikkaa. Yhteistyön tavoitteena on: a) parantaa Etelä-Afrikan julkisten ja yksityisten elinten mahdollisuuksia käyttää viestintäkeinoja ja elektroniikka- ja tietotekniikkoja tukemalla infrastruktuuriverkostojen kehittämistä, inhimillisiä voimavaroja ja aiheellisia tietoyhteiskuntaa koskevia politiikkoja Etelä-Afrikassa; b) tukea eteläisen Afrikan alueen maiden yhteistyötä tällä alalla, erityisesti satelliittiteknologian yhteydessä; c) käsitellä globalistumisen, uusien tekniikoiden, institutionaalisen ja alakohtaisen rakennemuutoksen sekä perustietopalvelujen ja kehittyneiden palvelujen välisen kuilun kasvamisen tuomia haasteita. 2. Yhteistyöhön sisältyy muun muassa: a) vuoropuhelu tietoyhteiskunnan eri näkökohdista, mukaan lukien sääntelykysymykset ja viestintäpolitiikka; b) sääntelyä, standardointia, vaatimustenmukaisuuden testaamista, tietojen varmentamista, viestintätekniikkoja ja taajuuksien käyttöä koskevien tietojen vaihto sekä mahdollinen tekninen apu; c) uusien tieto- ja viestintätekniikoiden levittäminen ja uusien toimintamahdollisuuksien kehittäminen erityisesti verkkojen välisten liitäntöjen ja sovellusten yhteentoimivuuden suhteen; d) yhteisen tutkimuksen ja informaatioyhteiskuntaa koskevien uusien tekniikoiden hankkeiden teknologisen kehittämisen edistäminen ja täytäntöönpano; e) eteläafrikkalaisten järjestöjen pääsy yhteisön hankkeisiin tai ohjelmiin eri aloihin sovellettavien järjestelyjen perusteella sekä Euroopan unionin järjestöjen pääsy Etelä-Afrikan aloittamiin toimiin samoilla ehdoilla. 56 artikla Postiyhteistyö Tämän alan yhteistyöhön kuuluu: a) tietojen vaihto ja vuoropuhelu postia koskevissa kysymyksissä, jotka liittyvät muun muassa alueellisiin ja kansainvälisiin toimintoihin, sääntelynäkökohtiin ja politiikkaa koskeviin päätöksiin; b) sääntelyä, toimintanormeja ja inhimillisten voimavarojen kehittämistä koskeva tekninen apu; c) tämän alan teknistä kehitystä koskevien yhteishankkeiden, mukaan lukien tutkimus, edistäminen ja täytäntöönpano. 57 artikla Energia 1. Tämän alan yhteistyön tavoitteena on: a) parantaa eteläafrikkalaisten mahdollisuuksia käyttää taloudellisesti saatavissa olevia, luotettavia ja kestäviä energialähteitä; b) organisoida uudelleen ja uudenaikaistaa energiaa tuottavat, jakelevat ja kuluttavat alasektorit niin, että asianmukaisia palveluja toimitetaan optimaalisin ehdoin, jotka koskevat taloudellista tehokkuutta, sosiaalista kehitystä ja ympäristöllistä hyväksyttävyyttä; c) tukea eteläisen Afrikan alueen maiden välistä yhteistyötä, jotta voidaan käyttää hyväksi paikallisia energiavaroja tehokkaalla ja ympäristöä säästävällä tavalla. 2. Yhteistyön tavoitteena on erityisesti: a) tukea asianmukaisten energiapolitiikkojen ja infrastruktuurien kehittämistä Etelä-Afrikassa; b) monipuolistaa energianhankintaa Etelä-Afrikassa; c) tehostaa energia-alan toimijoiden teknisiä, taloudellisia ja rahoituksellisia suoritusnormeja erityisesti sähköalalla ja nestemäisten polttoaineiden alalla; d) parantaa paikallisten asiantuntijoiden toimintakykyä erityisesti yleisen ja teknisen koulutuksen avulla; e) kehittää uusia ja uusiutuvia energiamuotoja ja tukirakenteita erityisesti maaseudun energian hankintaan; f) parantaa energian rationaalista käyttöä erityisesti edistämällä energiajärjestelmien tehokkuutta; g) edistää ympäristöä säästävien tekniikoiden siirtoa ja käyttöä; h) edistää alueellista energia-alan yhteistyötä eteläisessä Afrikassa. 58 artikla Kaivostoiminta ja kaivostuotteet 1. Tämän alan yhteistyön tavoitteena on muun muassa: a) tukea ja edistää politiikkoja, joilla parannetaan terveys- ja turvallisuusnormeja kaivosteollisuudessa sekä työehtoja; b) saattaa mineraalivarat ja geotiedettä koskevat tiedot käytettäväksi valtaustoiminnassa ja kaivosinvestoinneissa. Yhteistyöllä olisi luotava molemminpuolisesti edullinen ilmapiiri investointien houkuttelemiseksi alalle, mukaan lukien pk-yritykset (ja aiemmin huonossa asemassa olleet yhteisöt); c) tukea politiikkoja, joilla varmistetaan, että kaivostoiminnassa otetaan asianmukaisesti huomioon ympäristö ja kestävä kehitys, ottaen myös huomioon maan erityiset olosuhteet ja kaivostoiminnan luonne; d) toimia yhteistyössä kaivostoimintaa ja mineraaliteknologiaa koskevan tutkimuksen ja kehityksen alalla. 2. Yhteistyöhön kuuluu Etelä-Afrikan toiminta eteläisen Afrikan kehitysyhteisön (SADC) kaivostoimintaa koskevan koordinaatioyksikön puitteissa. 59 artikla Liikenne 1. Tämän alan yhteistyön tavoitteena on: a) parantaa eteläafrikkalaisten mahdollisuuksia käyttää edullisia, turvallisia ja luotettavia kulkuvälineitä ja helpottaa tavaroiden liikkumista maassa tukemalla taloudellisesti ja ympäristövaikutuksiltaan kestävien intermodaalisten infrastruktuuriverkostojen kehittämistä; b) tukea eteläisen Afrikan alueen maiden välistä yhteistyötä kestävän liikenneverkoston luomiseksi alueellisia tarpeita varten. 2. Yhteistyössä keskitytään erityisesti: a) maantie-, rautatie-, satama- ja lentokenttäinfrastruktuurien rakenneuudistukseen ja nykyaikaistamiseen, b) ilmakuljetusten, rautatie-, maantie- ja multimodaalisten kuljetusten asteittaiseen parantamiseen sekä maanteiden, rautateiden, satamien, lentokenttien sekä vesi- ja lentokuljetusten hallintaan, c) lento- ja vesiliikenteen turvallisuuden parantamiseen antamalla navigointilaitteisiin ja koulutukseen liittyvää apua tehokkaiden ohjelmien toteuttamiseksi. 60 artikla Matkailu 1. Osapuolet toimivat yhteistyössä vahvistaakseen kilpailukykyisen matkailualan kehittämistä. Tässä yhteydessä osapuolet sopivat erityisesti seuraavista toimista: a) matkailualan kehittämisen edistäminen taloudellisen kasvun lisääjänä, taloudellisten olosuhteiden parantajana sekä työllisyyden edistäjänä ja ulkomaanvaluutan tuottajana; b) strategisten yhteenliittymien luominen julkisten, yksityisten ja yhteisön etujen pohjalta matkailualan kestävän kehityksen varmistamiseksi; c) yhteisten toimien toteuttaminen esimerkiksi tuotteiden ja markkinoiden kehittämisen, inhimillisten voimavarojen ja institutionaalisten rakenteiden aloilla; d) yhteistyö matkailualan koulutuksen ja kapasiteetin kasvattamisen aloilla palvelustandardien parantamiseksi; e) yhteistyö paikallistason matkailun edistämiseksi ja kehittämiseksi maaseudulla koehankkeiden kautta; f) matkailijoiden vapaan liikkumisen helpottaminen. 2. Osapuolet sopivat, että yhteistyö matkailun alalla perustuu muun muassa seuraaviin suuntaviivoihin: a) paikallisten yhteisöjen itsemääräämisoikeuden ja etujen kunnioittaminen erityisesti maaseudulla; b) kulttuuriperinnön merkityksen korostaminen; c) koulutuksen, taitotiedon siirron ja tiedonsaannin helpottaminen yhteiskunnassa yleisemmin; d) matkailualan ja ympäristönsuojelun välisten myönteisten yhteyksien luominen; e) alueellisen yhteistyön edistäminen eteläisessä Afrikassa. 61 artikla Maatalous 1. Tämän alan yhteistyön tavoitteena on maaseudun integroidun, sopusointuisen ja kestävän kehityksen edistäminen Etelä-Afrikassa. Yhteistyössä keskitytään erityisesti seuraaviin toimiin: a) maataloussektorin nykyaikaistaminen ja sen rakenteiden uudistaminen tarpeen mukaan infrastruktuuria ja laitteistoa nykyaikaistamalla, pakkaus- ja varastointitekniikoita kehittämällä sekä yksityistä jakelua ja markkinointiketjuja parantamalla; b) aikaisemmin huonossa asemassa olleiden yhteisöjen maanviljelijöiden kilpailukyvyn lisääminen ja kehittäminen sekä asiaankuuluvien maatalouden palveluiden järjestäminen tältä osin; c) tuotannon ja ulkomarkkinoiden monipuolistaminen ja kehittäminen; d) yhteistyöhön pyrkiminen ja sen kehittäminen eläinten terveyden, kasvien terveyden ja maatalouden tuotantotekniikoiden osalta; e) eläinten ja kasvien terveyttä koskevien normien ja sääntöjen yhdenmukaistamista koskevien toimien tarkastelu kaupan helpottamiseksi ottaen huomioon kummankin osapuolen voimassa olevan lainsäädännön sekä WTO:n säännöt. 2. Yhteistyötä tehdään muun muassa taitotiedon siirron, yhteisyritysten perustamisen ja kapasiteetin kasvattamista koskevien ohjelmien kautta. 62 artikla Kalastus Tämän alan yhteistyön tavoitteena on kalavarojen kestävän hallinnan ja käytön edistäminen pitkällä aikavälillä molempien osapuolten eduksi. Tämä tapahtuu tiedonvaihdon avulla sekä sellaisten sovittujen järjestelyjen suunnittelun ja täytäntöönpanon kautta, jotka voivat koskea osapuolten taloudellisia, kaupallisia, kehitykseen liittyviä, tieteellisiä ja teknisiä pyrkimyksiä. Kyseiset järjestelyt vahvistetaan erillisessä molempien osapuolten etujen mukaisessa kalastussopimuksessa, jonka osapuolet sitoutuvat saattamaan päätökseen mahdollisimman pian. 63 artikla Palvelut Osapuolet sopivat yhteistyön edistämisestä yleensä palvelualalla ja erityisesti pankki- ja vakuutusalalla ja muilla rahoituspalveluiden aloilla muun muassa: a) kannustamalla palvelujen kauppaa, b) vaihtamalla tarpeen mukaan tietoja palvelualaa koskevista osapuolten säännöistä, laeista ja asetuksista, c) parantamalla kirjanpitoa, tilintarkastusta, rahoituspalveluiden valvontaa ja sääntelyä sekä rahoitusseurantaa esimerkiksi koulutusohjelmien edistämisen avulla. 64 artikla Kuluttajapolitiikka ja kuluttajien terveyden suojelu Osapuolet aloittavat yhteistyön kuluttajapolitiikan ja kuluttajien terveyden suojelun alalla tavoitteenaan erityisesti: a) perustaa kotimarkkinoilla kiellettyjä ja vaarallisia tuotteita koskeva vastavuoroinen tiedonvaihtojärjestelmä, b) vaihtaa tietoja ja kokemuksia tuotteita ja tuoteturvallisuutta koskevan myynnin jälkeisen seurantamenetelmän käyttöönotosta ja toiminnasta, c) parantaa kuluttajille annettavaa tietoa erityisesti hintojen, tuotteiden ominaisuuksien ja tarjottujen palvelujen osalta, d) rohkaista tiedonvaihtoa kuluttajien etujen edustajien välillä, e) lisätä kuluttajapolitiikkojen ja -järjestelmien yhteensovittamista, f) vaihtaa tietoja kuluttajien tietoisuuden lisäämiseen tähtäävästä tiedonvälityksestä ja koulutuksesta, g) tiedottaa osapuolten välillä täytäntöönpannuista toimenpiteistä ja yhteistyöstä vahingollisten taikka hyvien liiketoimintatapojen vastaisten käytäntöjen tutkimisessa, h) vaihtaa tietoja tehokkaista tavoista korjata laittomista toimista kuluttajille aiheutuneet vääryydet. V OSASTO KEHITYSYHTEISTYÖ A JAKSO YLEISTÄ 65 artikla Tavoitteet 1. Yhteisön ja Etelä-Afrikan välinen yhteistyö perustuu poliittiseen vuoropuheluun ja kumppanuuteen, ja sillä tuetaan kansallisten viranomaisten toteuttamia politiikkoja ja uudistuksia. 2. Kehitysyhteistyöllä edistetään erityisesti Etelä-Afrikan sopusointuista ja kestävää taloudellista ja sosiaalista kehitystä sekä sen liittämistä osaksi maailmantaloutta, lujitetaan demokraattisen yhteiskunnan ja sellaisen oikeusvaltion perusteiden lujittamista, jossa kunnioitetaan sosiaalisia, poliittisia ja kulttuurisia ihmisoikeuksia ja perusvapauksia. 3. Tässä yhteydessä etusija annetaan köyhyyden torjuntaan liittyville tukitoimille. 66 artikla Ensisijaiset tavoitteet 1. Kehitysyhteistyön alueet ovat pääasiassa seuraavat: a) tuki politiikoille ja välineille, joiden tarkoituksena on liittää Etelä-Afrikan talous asteittain osaksi maailmantaloutta ja -kauppaa, sekä tuki työllisyyden kasvulle, kestävien yksityisyritysten kehittämiselle ja alueelliselle yhteistyölle ja integraatiolle. Tässä yhteydessä otetaan erityisesti huomioon tuki mukauttamispyrkimyksille, joihin on alueella aihetta erityisesti eteläisen Afrikan tulliliiton (SACU) puitteissa ryhtyä tämän sopimuksen mukaisen vapaakauppa-alueen luomisen johdosta; b) elinolosuhteiden parantaminen ja perussosiaalipalveluiden tarjonta; c) tuki demokratiakehitykselle, ihmisoikeuksien suojelu, moitteeton julkishallinto, kansalaisyhteiskunnan vahvistaminen ja sen liittäminen kehitysprosessiin. 2. Viranomaisten ja kehityskumppaneina olevien kansalaisjärjestöjen välistä vuoropuhelua ja kumppanuutta edistetään. 3. Ohjelmissa keskitytään aikaisemmin huonossa asemassa olleiden yhteisöjen perustarpeisiin ja niissä otetaan huomioon kehityksen sukupuoli- ja ympäristöulottuvuudet. 67 artikla Tukikelpoiset edunsaajat Rahoitustukea ja teknistä tukea voidaan antaa seuraaville yhteistyökumppaneille: kansalliset, alueelliset ja paikalliset viranomaiset ja julkiset elimet, kansalaisjärjestöt ja paikalliset järjestöt, alueelliset ja kansainväliset järjestöt, laitokset ja julkiset tai yksityiset toimijat. Molempien osapuolten niin halutessa mikä tahansa muu elin voi olla tukikelpoinen. 68 artikla Keinot ja menetelmät 1. Keinot, joita voidaan käyttää 66 artiklassa tarkoitetuissa yhteistyötoimissa, ovat erityisesti tutkimukset, tekninen tuki, koulutus tai muut palvelut, tarvikkeet ja työsuoritukset sekä myös arviointi- ja seurantatarkastukset sekä virkamatkat. 2. Yhteisön rahoitus, jota toimen tarpeista ja luonteesta riippuen voidaan antaa joko paikallisena tai ulkomaan valuuttana, voi kattaa: a) valtion talousarvion menot uudistusten ja politiikan täytäntöönpanon tukemiseksi poliittisen vuoropuhelun avulla määritetyillä ensisijaisilla aloilla; b) sijoitukset (lukuun ottamatta rakennusten ostoa) ja laitteet; c) toistuvat menot tietyissä tapauksissa ja erityisesti, jos ohjelman täytäntöönpanija on hallituksesta riippumaton kumppani. 3. Edellä 67 artiklassa määritetyt kumppanit on periaatteessa velvoitettu osallistumaan kunkin yhteistyötoimen rahoitukseen. Rahoitusosuuden luonne ja määrä mukautetaan kumppanin mahdollisuuksien ja toimen luonteen mukaan. 4. Rahoitusosuudet pyritään saamaan yhdenmukaisiksi muiden rahoittajien, erityisesti Euroopan unionin jäsenvaltioiden, osuuksien kanssa ja niitä täydentäviksi. 5. Molemmat osapuolet toteuttavat tarvittavat toimet sen varmistamiseksi, että tämän sopimuksen mukaisen kehitysyhteistyön yhteisöluonne saatetaan suuren yleisön tietoon. 69 artikla Ohjelmointi 1. Edellä 66 artiklassa esitettyihin ensisijaisiin tavoitteisiin perustuvat monivuotiset maaohjelmat, joihin sisältyvät kehitysyhteistyön ja viiteajanjaksona sen tuloksena olevien toimien valmistelua, täytäntöönpanoa ja valvontaa koskevat yksityiskohtaiset säännöt, toteutetaan yhteisön ja Etelä-Afrikan hallituksen läheisellä yhteistyöllä ja Euroopan investointipankin osallistuessa rahoitukseen. Ohjelmia koskevien neuvottelujen tulokset esitetään molempien osapuolten allekirjoittamassa monivuotisessa maaohjelmassa. 2. Monivuotiseen maaohjelmaan liitetään kehitysyhteistyön yksityiskohtaiset toimintamenettelyt ja sen täytäntöönpanoa ja valvontaa koskevat määräykset. 70 artikla Hankkeiden erittely, valmistelu ja arviointi 1. Kehitystoimien erittely ja valmistelu on Etelä-Afrikan valtion 80 artiklassa määritellyn kansallisen valtuuttavan viranomaisen tai jonkun muun 67 artiklassa määriteltyjen tukikelpoisten edunsaajien vastuulla. 2. Asiakirjoissa, jotka koskevat hankkeita tai ohjelmia, joihin haetaan yhteisön rahoitusta, on oltava kaikki niiden arvioinnissa tarvittavat tiedot. Kansallinen valtuuttava viranomainen tai muut tukikelpoiset edunsaajat toimittavat kyseiset asiakirjat virallisesti edustuston päällikölle. 3. Kehitystoimien arvioinnin suorittavat yhteisesti kansallinen valtuuttava viranomainen ja/tai muut tukikelpoiset edunsaajat ja yhteisö. 71 artikla Rahoitusehdotus ja rahoituspäätös 1. Edustuston päällikkö antaa tiivistelmän arviointia koskevista päätelmistä rahoitusehdotuksessa, joka on valmisteltu läheisessä yhteistyössä kansallisen valtuuttavan viranomaisen ja/tai rahoitusta pyytävän kumppanin kanssa. 2. Komissio viimeistelee rahoitusehdotuksen ja toimittaa sen edelleen yhteisön päätöksentekoelimelle. 72 artikla Rahoitussopimukset 1. Kaikki yhteisön hyväksymät hankkeet tai ohjelmat katetaan: a) joko rahoitussopimuksella, jonka tekevät komissio yhteisön puolesta tai joku kansallinen valtuuttava viranomainen Etelä-Afrikan valtion puolesta taikka tukikelpoinen edunsaaja; b) tai sopimuksella kansainvälisten järjestöjen tai oikeudellisten elinten, luonnollisten henkilöiden tai muiden hankkeen tai ohjelman toteuttamisesta vastuussa olevien 67 artiklassa määriteltyjen toimijoiden kanssa. 2. Kaikissa rahoitussopimuksissa määrätään komission ja Euroopan yhteisöjen tilintarkastustuomioistuimen paikan päällä suorittamista tarkastuksista. B JAKSO TÄYTÄNTÖÖNPANO 73 artikla Urakoitsijoiden ja tavaranhankintojen kelpoisuus 1. Osallistuminen tarjouskilpailuihin tai sopimuksiin on avoin tasapuolisesti kaikille luonnollisille henkilöille ja oikeushenkilöille Euroopan unionin jäsenvaltioissa, Etelä-Afrikassa ja AKT-maissa. Osallistumisoikeus voidaan laajentaa koskemaan muita kehitysmaita asianmukaisesti perustelluissa tapauksissa ja parhaan kustannustehokkuussuhteen varmistamiseksi. 2. Tavaranhankintojen on oltava peräisin jäsenvaltioista, Etelä-Afrikasta tai AKT-maista. Asianmukaisesti perustelluissa poikkeustapauksissa ne voivat olla peräisin muista maista. 74 artikla Sopimusviranomainen 1. Tukikelpoinen edunsaaja valmistelee, neuvottelee ja tekee yhteisymmärryksessä ja yhteistyössä komission kanssa urakoita, tavaranhankintoja ja palveluhankintoja koskevat sopimukset. 2. Tukikelpoinen edunsaaja voi pyytää komissiota valmistamaan, neuvottelemaan ja tekemään puolestaan palveluhankintoja koskevia sopimuksia joko suoraan tai edustajansa kautta. 75 artikla Hankintamenettelyt Yhteisön rahoittamia hankintoja tai sopimuksia koskevat menettelyt vahvistetaan rahoitussopimuksiin liitetyissä yleisissä sopimusehdoissa. 76 artikla Yleiset määräykset ja ehdot Yhteisön rahoittamien urakoita, tavaranhankintoja ja palveluhankintoja koskevien sopimusten myöntämiseen ja täytäntöönpanoon sovelletaan tämän sopimuksen määräyksiä ja yhteistyöneuvoston päätöksellä hyväksyttyjä urakoita, tavaranhankintoja ja palveluhankintoja koskevien sopimusten yleismääräyksiä ja yleisiä sopimusehtoja. 77 artikla Riitojen ratkaisu Yhteisön rahoittaman sopimuksen täytäntöönpanon aikana Etelä-Afrikan ja urakoitsijan, tavaranhankkijan tai palveluiden hankkijan välillä syntyneet riidat ratkaistaan yhteistyöneuvoston päätöksellä hyväksyttyjen sopimuksiin sovellettavien sovittelu- ja välimiesmenettelyä koskevien sääntöjen mukaisella menettelyllä. 78 artikla Vero- ja tullijärjestelyt 1. Etelä-Afrikan valtio soveltaa kaikkiin yhteisön rahoittamiin sopimuksiin täyttä vapautusta veroista ja tulleista ja/tai vaikutukseltaan vastaavista maksuista. 2. Edellä 1 kohdassa tarkoitettujen järjestelyjen yksityiskohdat vahvistetaan Etelä-Afrikan hallituksen ja komission välisellä kirjeenvaihdolla. 79 artikla Valtuuttava pääviranomainen Komissio nimittää valtuuttavan pääviranomaisen, joka on vastuussa yhteisön Etelä-Afrikan kanssa tehtävään kehitysyhteistyöhön myöntämien varojen hallinnoinnista. 80 artikla Kansallinen valtuuttava viranomainen ja maksaja 1. Etelä-Afrikan valtio nimittää kansallisen valtuuttavan viranomaisen edustamaan sitä kaikissa komission rahoittamiin, Etelä-Afrikan ja yhteisön tekemään rahoitussopimukseen kuuluviin hankkeisiin liittyvissä toimissa. Maksaja nimitetään myös. 2. Valtuuttavan pääviranomaisen ja kansallisen valtuuttavan viranomaisen ja maksajan velvollisuudet ja tehtävät määritetään Etelä-Afrikan hallituksen ja komission välisellä asiakirjojen vaihdolla etuuskohtelusopimuksiin sovellettavien komission varainhoitoasetusten säännösten mukaisesti. 81 artikla Edustuston päällikkö 1. Komissiota edustaa Etelä-Afrikassa edustuston päällikkö, joka takaa yhdessä kansallisen valtuuttavan viranomaisen kanssa taloudellisen ja teknisen yhteistyön täytäntöönpanon, valvonnan ja seurannan moitteettoman varainhoidon periaatteiden ja tämän sopimuksen määräysten mukaisesti. Edustuston päällikkö valtuutetaan erityisesti helpottamaan ja nopeuttamaan hankkeiden ja ohjelmien valmistelua, arviointia ja täytäntöönpanoa. 2. Etelä-Afrikan valtio myöntää edustuston päällikölle ja komission virkamiehille Etelä-Afrikassa vuoden 1961 diplomaattisuhteita koskevan Wienin yleissopimuksen mukaiset erioikeudet ja vapaudet. 3. Kansallisen valtuuttavan viranomaisen ja edustuston päällikön tehtäviä ja velvollisuuksia määrittäessään osapuolet pyrkivät takaamaan hankkeiden ja ohjelmien hallinnoinnin mahdollisimman paikallisella tasolla sekä niiden yhteensoveltuvuuden ja yhtenäisyyden muissa AKT-maissa sovellettavien käytäntöjen kanssa. 82 artikla Valvonta ja arviointi 1. Valvonnan ja arvioinnin tavoitteena on arvioida kehitystoimia ulkonaisten seikkojen perusteella (valmistelu, täytäntöönpano ja myöhemmät toimet) ja parantaa meneillään olevien ja tulevien toimien tehokkuutta. Kyseisen työn suorittavat Etelä-Afrikka ja yhteisö yhdessä. 2. Yhteistyön valvonnan ja arvioinnin suorittavat Etelä-Afrikka ja yhteisö yhdessä. Vuosittain voidaan käydä neuvotteluja saavutetun edistyksen arvioimiseksi ja sen sopimiseksi, mitä toimenpiteitä on toteutettava monivuotisen maaohjelman täytäntöönpanon mukauttamiseksi ja parantamiseksi sekä tuleviin toimiin valmistautumiseksi. VI OSASTO YHTEISTYÖ MUILLA ALOILLA 83 artikla Tiede ja teknologia Osapuolet sitoutuvat vahvistamaan tieteellistä ja teknologista yhteistyötä. Tämän tavoitteen täytäntöönpanoa koskevat yksityiskohtaiset järjestelyt on esitetty erillisessä sopimuksessa, joka tuli voimaan marraskuussa 1997. 84 artikla Ympäristö 1. Osapuolet pyrkivät yhteistyössä kestävään kehitykseen uusiutumattomien luonnonvarojen järkevällä käytöllä ja uusiutuvien luonnonvarojen kestävällä käytöllä, mikä edesauttaa ympäristönsuojelua sekä ympäristön pilaantumisen ja saastumisen leviämisen estämistä. Osapuolten tavoitteena on ympäristön laadun parantaminen ja toimiminen yhteistyössä maailmanlaajuisten ympäristöongelmien ratkaisemiseksi. 2. Osapuolet ottavat erityisesti huomioon ympäristöhallinnon toimintakyvyn kehittämisen. Vuoropuhelulla määritetään ympäristöön liittyvät painopistealueet. Etelä-Afrikan aikaisemman ympäristöpolitiikan vaikutuksia tarkastellaan uudelleen ja ne korjataan mahdollisuuksien mukaan. 3. Yhteistyöhön sisältyy muun muassa seuraaviin aloihin liittyviä kysymyksiä: kaupunkien kehittäminen ja maan käyttö maatalous- tai muihin tarkoituksiin, aavikoituminen, jätehuolto, mukaan lukien vaaralliset jätteet ja ydinjätteet, vaarallisten kemikaalien käsittely, biologisen monimuotoisuuden säilyttäminen ja sen kestävä käyttö, metsävarojen kestävä hallinto, vedenlaadun valvonta, teollisuudesta ja muista lähteistä peräisin olevan saastumisen valvonta, rannikoiden ja merien saastumisen valvonta ja merivarojen hallinta, valuma-alueiden integroitu hallinta, mukaan lukien kansainvälisten jokien valuma-alueiden hallinta, veden kysynnän hallinta ja kasvihuonekaasujen vähentämiseen liittyvät kysymykset. 85 artikla Kulttuuri 1. Osapuolet sitoutuvat toimimaan yhteistyössä kulttuurin alalla edistääkseen parempaa tietoisuutta ja ymmärtämystä Etelä-Afrikan ja Euroopan unionin kulttuurisesta monimuotoisuudesta. Osapuolet poistavat esteet kulttuurien välisen yhteydenpidon ja yhteistyön tieltä ja lisäävät tietoisuutta eri kulttuureissa elävien kansojen keskinäisestä riippuvuudesta. Ne edistävät Etelä-Afrikan ja Euroopan unionin väestön osallistumista vastavuoroiseen kulttuurin rikastuttamiseen. 2. Kulttuuriyhteyksien tavoitteena on kulttuuriperinnön säilyttäminen ja vahvistaminen ja kulttuuriesineiden ja -palveluiden tuottaminen ja jakaminen. Kansallisia, alueellisia ja alueiden välisiä tiedotusvälineitä ja infrastruktuuria käytetään mahdollisimman laajasti hyväksi kulttuuriyhteyksien helpottamiseksi kunnioittaen kuitenkin tekijänoikeutta ja lähioikeuksia. 3. Osapuolet toimivat yhteistyössä kulttuuritapahtumissa sekä Etelä-Afrikan tasavallan ja Euroopan unionin laitosten ja järjestöjen välisissä vaihdoissa. 86 artikla Sosiaaliset kysymykset 1. Osapuolet käyvät sosiaalista yhteistyötä koskevaa vuoropuhelua. Siihen kuuluvat seuraaviin aloihin liittyvät, mutta ei välttämättä ainoat, kysymykset: rotuerottelujärjestelmän jälkeisen yhteiskunnan sosiaaliset ongelmat, köyhyyden vähentäminen, työttömyys, sukupuolten välinen tasa-arvo, naisiin kohdistuva väkivalta, lasten oikeudet, työelämän suhteet, kansanterveys, työturvallisuus ja väestö. 2. Osapuolet katsovat, että talouskehityksen on liityttävä sosiaaliseen kehitykseen. Ne tunnustavat velvollisuuden taata sosiaaliset perusoikeudet, joiden tavoitteena on erityisesti työntekijöiden järjestäytymisoikeus, oikeus työehtosopimusneuvotteluihin, pakkotyön poistaminen, syrjinnän lopettaminen työpaikalla ja lapsityövoiman tosiasiallinen poistaminen. Kyseisiä oikeuksia kehitetään ILO:n asiaa koskevien normien perusteella. 87 artikla Tiedonvaihto Osapuolet toteuttavat tarvittavat toimenpiteet tehokkaan molemminpuolisen tiedonvaihdon edistämiseksi ja rohkaisemiseksi. Ensisijaisesti halutaan muun muassa varmistaa Etelä-Afrikan ja yhteisön välistä yhteistyötä koskevan tiedon levittäminen. Lisäksi osapuolet pyrkivät antamaan suurelle yleisölle perustietoja Etelä-Afrikasta ja Euroopan unionista, sekä erityistietoa Euroopan unionin politiikoista erityisryhmille Etelä-Afrikassa ja erityistietoa Etelä-Afrikan politiikoista erityisryhmille Euroopan unionissa. 88 artikla Lehdistö ja audiovisuaalinen ala Osapuolet rohkaisevat lehdistöön ja audiovisuaalisiin tiedotusvälineisiin liittyvää yhteistyötä tiedotusvälineiden moniarvoisuuden ja itsenäisyyden edelleen kehittämiseksi ja edistämiseksi. Yhteistyöhön pyritään muun muassa: a) edistämällä inhimillisten voimavarojen kehittämistä erityisesti toimittajien ja tiedotusvälineiden ammattilaisten koulutus- ja vaihto-ohjelmien avulla; b) tukemalla tiedotusvälineiden laajempaa pääsyä tiedonlähteille; c) vaihtamalla teknistä taitotietoa ja tietoja; d) tuottamalla audiovisuaalisia ohjelmia. 89 artikla Inhimilliset voimavarat 1. Osapuolet toimivat yhteistyössä inhimillisten voimavarojen arvon lisäämiseksi Etelä-Afrikassa kaikilla sopimuksen kattamilla aloilla. Yhteistyön tavoitteena on vahvistaa institutionaalista kapasiteettia valtion tärkeimmillä inhimillisten voimavarojen kehittämisen aloilla ottaen erityisesti huomioon kaikkein huonoimmassa asemassa olevat väestönosat. 2. Julkisen ja yksityisen sektorin johtavassa asemassa olevan henkilöstön asiantuntemuksen kehittämiseksi osapuolet vauhdittavat opetusta ja ammattikoulusta koskevaa yhteistyötään sekä opetuslaitosten ja yritysten välistä yhteistyötä. Erityisesti kiinnitetään huomiota pysyvien yhteyksien luomiseen erikoistuneiden elinten välille Euroopan unionissa ja Etelä-Afrikassa kokemusten ja teknisten voimavarojen yhdistämisen ja vaihtamisen rohkaisemiseksi. 3. Osapuolet rohkaisevat tiedonvaihtoa edistääkseen asianomaisten viranomaisten välistä yhteistyötä tutkintojen ja todistusten tunnustamisen alalla. 4. Osapuolet rohkaisevat korkean asteen koulutuslaitosten, kuten yliopistojen, välisiä yhteyksiä ja yhteistyötä. 90 artikla Huumeiden ja rahanpesun torjunta Osapuolet sitoutuvat toimimaan yhteistyössä huumeiden ja rahanpesun torjunnassa seuraavasti: a) edistämällä Etelä-Afrikan huumevalvonnan yleissuunnitelman laatimista ja lisäämällä Etelä-Afrikan ja eteläisen Afrikan alueen huumausaineiden ja psykotrooppisten aineiden laitonta käyttöä sekä näiden aineiden tuotantoa, hankintaa ja kauppaa koskevien torjuntaohjelmien tehokkuutta YK:n kansainvälisiin huumevalvontaa koskeviin yleissopimuksiin perustuen; b) estämällä rahoituslaitostensa käyttöä rikollisesta toiminnasta yleisesti ja huumekaupasta erityisesti peräisin olevan pääoman pesussa kansainvälisten elinten, erityisesti rahoitusalan rahanpesutyöryhmän (FATF), hyväksymiä normeja vastaavien normien perusteella; ja c) estämällä esiastekemikaalien ja muiden huumausaineiden ja psykotrooppisten aineiden laittomassa tuotannossa tarvittavien aineiden käyttö kansainvälisten elinten, erityisesti kemikaalityöryhmän (CATF), hyväksymien normien perusteella. 91 artikla Tietosuoja 1. Osapuolet toimivat yhteistyössä tietosuojan parantamiseksi henkilötietojen käsittelyn osalta ottaen huomioon kansainväliset normit. 2. Henkilötietojen suojelua koskevaan yhteistyöhön voi sisältyä teknistä apua tiedon- ja asiantuntijavaihdon muodossa sekä yhteisten ohjelmien ja hankkeiden laatimista. 3. Yhteistyöneuvosto tarkastelee määräajoin tässä suhteessa tapahtunutta edistymistä. 92 artikla Terveys 1. Osapuolet toimivat yhteistyössä väestön henkisen ja fyysisen terveyden parantamiseksi edistämällä terveydenhuoltoa ja estämällä tautien esiintymistä. 2. Kansanterveyden alalla osapuolet toimivat yhteistyössä vaihtaen tietoja ja kokemuksia ohjelmista, joiden avulla muun muassa jaetaan tietoa, parannetaan kansanterveyden alan ammattilaisten koulutusta, seurataan tautien esiintymistä ja kehitetään terveystietojärjestelmiä, vähennetään elämäntavoista johtuvien sairauksien riskiä ja estetään ja valvotaan HIV:n/AIDSin ja muiden tartuntatautien esiintymistä. 3. Yhteistyöhön työterveyden ja -turvallisuuden alalla sisältyy tiedonvaihto lainsäädännöllisistä ja muista toimenpiteistä onnettomuuksien, ammattitautien ja ammattiin liittyvien terveysriskien estämiseksi. 4. Farmaseuttisen alan yhteistyöhön voi sisältyä lääkkeiden arviointia ja rekisteröintiä koskeva apu. VII OSASTO YHTEISTYÖN TALOUDELLISET NÄKÖKOHDAT 93 artikla Tavoite Tämän sopimuksen tavoitteiden saavuttamiseksi yhteisö myöntää Etelä-Afrikalle taloudellista ja teknistä apua avustuksina ja lainoina sen sosiaalisten ja taloudellisten kehitystarpeiden tukemiseksi. 94 artikla Avustukset Avustuksien muodossa annettava taloudellinen apu katetaan a) yhteisön talousarviossa vahvistetulla erityisellä rahoitusvälineellä, jolla tuetaan V osaston 65 ja 66 artiklassa tarkoitettuja kehitysyhteistyötoimia; b) muilla yhteisön talousarvion muista budjettikohdista myönnetyillä varoilla, jotka on tarkoitettu kyseisten budjettikohtien soveltamisalaan kuuluvien kansainvälisten kehitys- ja yhteistyötoimien rahoittamiseen. Pyyntöjen esittämistä ja niiden hyväksymistä, toimien täytäntöönpanoa ja valvontaa/arviointia koskeva menettely on kyseisen budjettikohdan yleisten ehtojen mukainen. 95 artikla Lainat Lainojen muodossa annettavan taloudellisen avun osalta Euroopan investointipankki voisi harkita Euroopan unionin neuvoston pyynnöstä sen Etelä-Afrikassa olevien investointihankkeiden rahoituksen laajentamista pitkäaikaisilla lainoilla niiden enimmäismäärien ja voimassaoloaikojen rajoissa, jotka määritellään Euroopan yhteisön perustamissopimuksen asiaa koskevissa määräyksissä. 96 artikla Alueellinen yhteistyö Edellisissä artikloissa tarkoitettu yhteisön taloudellinen tuki voidaan käyttää kansallisten tai paikallisten hankkeiden ja ohjelmien rahoittamiseen Etelä-Afrikassa sekä Etelä-Afrikan osallistumiseen alueellisiin yhteistyötoimiin, joita se toteuttaa yhdessä muiden kehitysmaiden kanssa. VIII OSASTO LOPPUMÄÄRÄYKSET 97 artikla Institutionaaliset määräykset 1. Osapuolet sopivat perustavansa yhteistyöneuvoston, jonka tehtäviin kuuluu: a) varmistaa sopimuksen asianmukainen toiminta ja täytäntöönpano sekä osapuolten välinen vuoropuhelu; b) tarkastella osapuolten välisen kaupan ja yhteistyön kehitystä; c) pyrkiä löytämään aiheellisia menetelmiä, joilla voidaan estää ennakolta ongelmien syntymistä sopimuksen soveltamisalaan kuuluvilla aloilla; d) vaihtaa mielipiteitä ja tehdä ehdotuksia mistä tahansa molempien osapuolten etujen mukaisista kauppaan ja yhteistyöhön liittyvistä kysymyksistä, mukaan lukien tulevat toimet ja niiden toteuttamisessa tarvittavat varat. 2. Yhteistyöneuvoston kokousten kokoonpano, tiheys, asialista ja kokouspaikka sovitaan osapuolten välisillä neuvotteluilla. 3. Edellä tarkoitetulla yhteistyöneuvostolla on valta tehdä kaikkia tämän sopimuksen soveltamisalaan kuuluvia kysymyksiä koskevia päätöksiä. 4. Osapuolet sopivat säännöllisten yhteyksien rohkaisemisesta ja helpottamisesta molempien parlamenttien välillä sopimuksen soveltamisalaan kuuluvan yhteistyön eri aloilla. 5. Osapuolet kannustavat myös yhteyksiä Etelä-Afrikan ja Euroopan unionin muiden samanlaisten ja asiaan liittyvien instituutioiden, kuten Euroopan yhteisön talous- ja sosiaalikomitean ja Etelä-Afrikan kansallisen kehitys- ja talousneuvoston (NEDLAC) kanssa. 98 artikla Verotusta koskeva poikkeuslauseke 1. Tämän sopimuksen määräysten mukaisesti myönnettyä suosituimmuuskohtelua tai mitä tahansa tämän sopimuksen mukaisesti toteutettuja järjestelyjä ei sovelleta Etelä-Afrikan tai Euroopan unionin jäsenvaltioiden nykyisiin tai tuleviin veroetuisuuksiin, joita ne voivat myöntää kaksinkertaisen verotuksen välttämisestä tehtyjen sopimusten tai muiden verotusjärjestelyjen tai osapuolen sisäisen verolainsäädännön perusteella. 2. Mitään tämän sopimuksen määräyksiä tai mitään tämän sopimuksen mukaisesti toteutettuja järjestelyjä ei voi käyttää estämään minkään sellaisen toimenpiteen käyttöönottoa tai toteuttamista, jonka tarkoituksena on estää veronkierto ja veron välttäminen kaksinkertaisen verotuksen välttämisestä tehtyjen sopimusten tai muiden verotusjärjestelyjen tai sopimuspuolen sisäisen verolainsäädännön verotusta koskevien määräysten mukaisesti. 3. Mitään tämän sopimuksen määräyksiä tai mitään tämän sopimuksen mukaisesti toteutettuja järjestelyjä ei voida käyttää estämään Euroopan unionin jäsenvaltioita tai Etelä-Afrikkaa verolainsäädäntönsä asiaa koskevia säännöksiä soveltaessaan tekemään eroa eri tilanteessa olevien veronmaksajien välillä, erityisesti heidän asuinpaikkansa osalta tai sen osalta, minne he ovat sijoittaneet pääomansa. 99 artikla Voimassaoloaika Tämä sopimus on voimassa rajoittamattoman ajan. Kumpikin osapuoli voi irtisanoa tämän sopimuksen ilmoittamalla siitä kirjallisesti toiselle osapuolelle. Sopimuksen voimassaolo päättyy kuuden kuukauden kuluttua tällaisen ilmoituksen antamisesta. 100 artikla Syrjimättömyys Tämän sopimuksen soveltamisalaan kuuluvilla aloilla ja rajoittamatta siihen sisältyviä erityismääräyksiä: a) Etelä-Afrikan yhteisöön soveltamat järjestelyt eivät saa johtaa syrjintään jäsenvaltioiden, niiden kansalaisten tai yritysten välillä, b) yhteisön ja jäsenvaltioiden Etelä-Afrikkaan soveltamat järjestelyt eivät saa johtaa syrjintään Etelä-Afrikan kansalaisten tai yritysten välillä. 101 artikla Maantieteellinen soveltamisalue Tätä sopimusta sovelletaan alueisiin, joilla Euroopan yhteisön perustamissopimusta sovelletaan mainitussa sopimuksessa määrätyin ehdoin, sekä Etelä-Afrikan osalta alueisiin, jotka määritellään Etelä-Afrikan perustuslaissa. 102 artikla Kehittäminen Osapuolet voivat yhteisestä sopimuksesta ja toimivaltuuksiensa rajoissa laajentaa tätä sopimusta yhteistyön parantamise